
Þingskjal x — x. mál.
Stjórnarfrumvarp. 
Frumvarp til laga
um breytingu á lögum um tæknifrjóvgun og notkun kynfrumna og fósturvísa manna til stofnfrumurannsókna, nr. 55/1996 (heildarendurskoðun).

Frá heilbrigðisráðherra. 


1. gr.
Eftirfarandi breytingar verða á 2. gr. laganna:
a. Á eftir orðinu „Tæknifrjóvgun“ í 1. mgr. kemur: og öflun, prófun, vinnsla, geymsla, dreifing, innflutningur eða útflutningur kynfrumna og fósturvísa.
b. Í stað orðsins „ráðherra“ í 1. málsl. 1. mgr. kemur, í viðeigandi beygingarfalli: landlæknir. 
c. 2. málsl. 1. mgr. verður svohljóðandi: 
Ráðherra setur í reglugerð, að fenginni umsögn embættis landlæknis, nánari ákvæði um leyfisveitingu og skilyrði fyrir leyfi sem eru talin nauðsynleg til að tryggja öryggi og eftirlit með starfseminni svo sem kröfur um húsnæði, aðstöðu og búnað, menntun og hæfni starfsfólks og gæðastjórnun. Leyfið skal bundið tilgreindum stað og eingöngu veitt heilbrigðisstofnun sem fullnægir skilyrðum reglugerðar um leyfisveitingar. 
d. 2. mgr. verður svohljóðandi: 
Eingöngu rannsóknastofum sem hafa fengið leyfi landlæknis er heimil notkun umframfósturvísa til stofnfrumurannsókna skv. 12. gr. og kjarnaflutningur skv. 13. gr. Ráðherra setur í reglugerð, að fenginni umsögn embættis landlæknis, nánari ákvæði um leyfisveitingu og skilyrði fyrir leyfi sem eru talin nauðsynleg til að tryggja öryggi og eftirlit með starfseminni svo sem kröfur um húsnæði, aðstöðu og búnað, menntun og hæfni starfsfólks og gæðastjórnun. Leyfið skal bundið tilgreindum stað og eingöngu veitt heilbrigðisstofnun sem fullnægir skilyrðum reglugerðar um leyfisveitingar.
e. 3. mgr. verður svohljóðandi: 
Embætti landlæknis getur afturkallað útgefin leyfi samkvæmt þessari grein ef leyfishafi fullnægir ekki lengur skilyrðum til að fá útgefið leyfi. Brjóti leyfishafi gegn ákvæðum laga þessara eða reglugerða, settum með stoð í þessum lögum, getur viðkomandi landlæknir, að undangenginni áminningu, svipt hann leyfinu. Við mat á hvort gripið sé til leyfissviptingar skal meðal annars líta til alvarleika brots og fyrri brota, ef einhver eru. Veitt skal áminning áður en leyfishafi er sviptur leyfi en frá því má víkja ef brot er stórfellt. Svipting á leyfi getur verið tímabundin en sé brot alvarlegt eða ítrekað má svipta leyfishafa því að fullu. Einstaklingur eða lögaðili undir stjórn eða í meirihlutaeigu þeirra sömu og stóðu að viðkomandi leyfishafa getur ekki sótt um leyfi samkvæmt lögum þessum, hvort sem leyfishafinn sætir tímabundinni eða varanlegri sviptingu.
f. Greinin fær fyrirsögn, svohljóðandi: Leyfisskylda.

2. gr. 	
Eftirfarandi breytingar verða á 3. gr. laganna:
a. a-liður 1. mgr. orðast svo: fyrir liggi skriflegt og vottað samþykki þess sem stendur að tæknifrjóvgun. Standi tveir einstaklingar saman að tæknifrjóvgun skal liggja fyrir skriflegt og vottað samþykki þeirra beggja. Séu einstaklingar sem standa saman að tæknifrjóvguninni ekki í sambúð eða hjúskap skulu þeir vera einhleypir. Þá mega einstaklingar sem standa saman að tæknifrjóvgun ekki vera skyldmenni í beinan legg né systkini.
b. Í stað orðanna „konan sé“ í c-lið 1. mgr. kemur: einstaklingarnir sem standa að tæknifrjóvgun séu.
c. d-liður 1. mgr. orðast svo: andleg heilsa og félagslegar aðstæður þeirra sem standa að tæknifrjóvgun séu góðar. Heimilt er að óska eftir vottorði frá sérfræðingi, svo sem félagsráðgjafa eða sálfræðingi, því til staðfestingar.
d. Á eftir d-lið 1. mgr. kemur nýr stafliður, svohljóðandi: Að fyrir liggi samþykki þess sem gengst undir tæknifrjóvgun og eftir atvikum þess sem veitir samþykki samkvæmt a-lið, um miðlun upplýsinga um tæknifrjóvgunina frá viðkomandi heilbrigðisstofnun sem framkvæmir tæknifrjóvgun til Þjóðskrár Íslands. 
e. Í stað orðsins „setur“ í 4. mgr. kemur: er heimilt að setja reglugerð þar sem fram koma.
f. Við 4. mgr. bætist nýr málsliður, svohljóðandi: Þá er ráðherra heimilt að setja reglugerð þar sem kveðið er á um hámarksaldur þeirra sem heimilt er að gangast undir tæknifrjóvgunarmeðferð.
g. Greinin fær fyrirsögn, svohljóðandi: Skilyrði tæknifrjóvgunar.

3. gr. 
Eftirfarandi breytingar verða á 4. gr. laganna:
a. 1. mgr. verður svohljóðandi: 
Læknir, sem annast tæknifrjóvgunarmeðferð, skal veita ráðgjöf um viðeigandi gjafa. Þá skal öflun, varðveisla, geymsla, flutningur og önnur meðhöndlun kynfrumna og fósturvísa fara fram með þeim hætti að gæði og öryggi þeirra séu tryggð og dregið sé eins og kostur er úr hættu á sýkingum, mengun, rangri auðkenningu, skemmdum eða öðrum atvikum sem geta haft áhrif á heilsu viðtakenda eða barna sem verða til við tæknifrjóvgun. 
b. 2. mgr. verður svohljóðandi: 
Barn sem getið er með gjafakynfrumum eða gjafarfósturvísi á rétt á að þekkja líffræðilegan uppruna sinn og ber foreldrum þess að upplýsa barnið um tilurð þess með hliðsjón af aldri þess og þroska. Þá skal einstaklingur sem getinn er með gjafakynfrumum eða gjafafósturvísi eiga rétt á að fá upplýsingar um gjafann, þar á meðal nafn hans og aðrar persónugreinanlegar upplýsingar, þegar hann hefur náð 18 ára aldri. Heimilt er að veita barni yngra en 18 ára slíkar upplýsingar ef sérstakar ástæður mæla með því og það er talið þjóna hagsmunum barnsins, að teknu tilliti til aldurs þess og þroska. 
c. 3. mgr. verður svohljóðandi: 
Óheimilt er að nota kynfrumur eða fósturvísi frá gjafa sem óskar nafnleyndar. Þá skal liggja fyrir skriflegt samþykki gjafa fyrir því að einstaklingur sem getinn er með kynfrumunum eða fósturvísinu geti fengið upplýsingar um hver gjafinn er, í samræmi við ákvæði laga þessara. Áður en gjafi veitir samþykki sitt skal honum veitt fræðsla um réttindi og skyldur sem fylgja gjöfinni, þar á meðal um rétt barns til upplýsinga um uppruna sinn.
d. 4. mgr. verður svohljóðandi:
Heilbrigðisstofnun sem annast tæknifrjóvgun skal tryggja skráningu og varðveislu upplýsinga um gjafa kynfrumna og fósturvísa þannig að réttur samkvæmt þessari grein sé tryggður. Verði til barn vegna gjafar skal varðveita upplýsingar um barnið og þann eða þá einstaklinga sem fengu kynfrumuna eða fósturvísinn að gjöf í sömu skrá. 
e. Við ákvæðið bætist við ný málsgrein svohljóðandi:
Ráðherra setur í reglugerð nánari ákvæði um notkun gjafakynfrumna og gjafafósturvísa svo sem um öflun, vinnslu, gæðaprófanir, varðveislu, geymslu, flutning og afhendingu. Þá setur ráðherra reglugerð um skráningu, varðveislu og miðlun upplýsinga samkvæmt þessari grein, þar á meðal um aðgang að upplýsingum og ráðgjöf til þeirra sem óska eftir upplýsingum um uppruna sinn.
f. Greinin fær fyrirsögn, svohljóðandi: Meðhöndlun kynfrumna og fósturvísa og réttur til upplýsinga um uppruna.
 
4. gr. 
Eftirfarandi breytingar verða á 5. gr. laganna:
a. 2. málsl. 2. mgr. orðast svo: Sé frjósemi þess eða þeirra sem standa að tæknifrjóvgun skert er heimilt að nota gjafakynfrumur við glasafrjóvgun. 
b. 3. málsl. 2. mgr. orðast svo: Þá er ætíð heimilt að nota gjafasæði ef um er að ræða einhleypan einstakling, einstakling í hjúskap eða skráðri sambúð þar sem makinn getur ekki lagt til sæði eða ef tveir einstaklingar standa sameiginlega að tæknifrjóvgun og annar þeirra getur ekki lagt til sæði. 
c. Á eftir 4. málsl. 2. mgr. bætist við nýr málsliður, svohljóðandi: Einstaklingum sem standa að tæknifrjóvgun saman er heimilt að gefa hvort öðru kynfrumur.
d. Á eftir 2. mgr. bætist við ný málsgrein, svohljóðandi: Ekki má nota kynfrumur frá sama gjafa þannig að til verði börn í fleiri en tveimur fjölskyldum.
e. 3. mgr. 5. gr. orðast svo: Gjöf fósturvísa er heimil að uppfylltum skilyrðum 6. gr. 
f. Við ákvæðið bætist ný málsgrein, svohljóðandi:
Ráðherra er heimilt að setja reglugerð um nánari útfærslu á ákvæði þessu svo sem um hámarksfjölda fósturvísa sem heimilt er að setja upp við tæknifrjóvgunarmeðferð og hámarksaldur kynfrumugjafa. 
g. Greinin fær fyrirsögn, svohljóðandi: Tæknifrjóvgunarmeðferð.


5. gr. 
6. gr. laganna orðast svo ásamt fyrirsögn:
Gjöf fósturvísa.
Gjöf fósturvísis er heimil ef öll eftirfarandi skilyrði eru uppfyllt: 
1. Þeir sem gefa fósturvísinn hafa veitt skriflegt samþykki sitt til gjafarinnar.
2. Fósturvísirinn hefur orðið til við glasafrjóvgun þeirra sem gefa hann og er ekki lengur ætlaður til notkunar við tæknifrjóvgun þeirra sjálfra. 
3. Fósturvísa frá sömu gjöfum má ekki nota þannig að börn verði til í fleiri en einni fjölskyldu til viðbótar við fjölskyldu gjafanna. 
Samþykki skv. 1. tölul. 1. mgr. má afturkalla þar til fósturvísirinn er notaður við tæknifrjóvgun.  
Tæknifrjóvgun með gjafafósturvísi er aðeins heimil ef ekki er unnt að framkvæma tæknifrjóvgun með kynfrumu frá a.m.k. öðru þeirra sem standa að meðferðinni, eða ef slík meðferð hefur ítrekað ekki borið árangur. 
Ráðherra skal í reglugerð setja nánari skilyrði fyrir gjöf fósturvísa.

6. gr. 
Í stað orðsins „ráðherra“ í 1. mgr. 7. gr. laganna kemur: landlæknis.

7. gr. 
Eftirfarandi breytingar verða á 9. gr. laganna:
a. Á eftir 1. málsl. 1. mgr. kemur nýr málsliður, svohljóðandi: Fósturvísa má jafnframt geyma til gjafar samkvæmt 6. gr. 
b. Á eftir orðunum „par í hjúskap eða skráðri sambúð“ í 2. mgr. kemur: tvo einhleypa einstaklinga sem standa sameiginlega að tæknifrjóvgun. 
c. Á eftir 1. málsl. 3. mgr. kemur nýr málsliður, svohljóðandi: Um samþykki til gjafar fósturvísis fer samkvæmt 6. gr. 

8. gr. 
Eftirfarandi breytingar verða á 10. gr. laganna:
a. Í stað orðsins „reglur“ í 1. mgr. kemur: reglugerð.
b. Á eftir 1. málsl. 2. mgr. koma tveir nýir málsliðir, svohljóðandi: Áður en kynfrumum eða fósturvísum er eytt að hámarksgeymslutíma liðnum skal heilbrigðisstofnun tilkynna þeim sem samþykktu geymslu þeirra skriflega um fyrirhugaða eyðingu með sex mánaða fyrirvara. Berist ekki svar innan þess frests er heilbrigðisstofnun heimilt að eyða kynfrumunum eða fósturvísunum.
c. Á eftir orðunum „skv. 2. málsl. 3. mgr. 9. gr.“ í 4. mgr. kemur: eða samþykki til gjafar þeirra samkvæmt 6. gr. 
d. Við ákvæðið bætist við ný málsgrein, svohljóðandi: 
Ráðherra skal setja reglugerð um nánari útfærslu á ákvæði þessu svo sem fyrirkomulag við öflun upplýsts samþykkis kynfrumugjafa og hvert inntak þess skuli vera, hámarksgeymslutíma og ráðstöfun fósturvísa og eggfrumna sem kjarnaflutningur hefur verið framkvæmdur hjá rannsóknaraðila, dulkóðun upplýsinga um uppruna fósturvísanna og hvenær heimilt sé að afkóða upplýsingarnar.
e. Greinin fær fyrirsögn, svohljóðandi: Geymslutími kynfrumna og fósturvísa.

9. gr. 
Eftirfarandi breytingar verða á 11. gr. laganna:
a. Við ákvæðið bætist ný málsgrein, svohljóðandi:
Ráðherra er heimilt að setja reglugerð um nánari útfærslu á ákvæði þessu.
b. Greinin fær fyrirsögn, svohljóðandi: Rannsóknir á fósturvísum.

10. gr.
Eftirfarandi breytingar verða á 12. gr. laganna: 
a. Við ákvæðið bætist ný málsgrein, svohljóðandi:
Ráðherra er heimilt að setja reglugerð um nánari útfærslu á ákvæði þessu.
b. Greinin fær fyrirsögn, svohljóðandi: Notkun umframfósturvísa.

11. gr.
Eftirfarandi breytingar verða á 13. gr. laganna:
a. Við ákvæðið bætist við ný málsgrein, svohljóðandi:
Ráðherra er heimilt að setja reglugerð um nánari útfærslu á ákvæði þessu.
b. Greinin fær fyrirsögn, svohljóðandi: Kjarnaflutningur.

12. gr.
15. gr. verður svohljóðandi, ásamt fyrirsögn: 
Reglugerðarheimild
Ráðherra setur í reglugerðir nánari ákvæði um framkvæmd laga þessara um:
1. veitingu leyfa, sbr. 2. gr.,
2. skilyrði tæknifrjóvgunar, sbr. 3. gr., 
3. notkun gjafakynfrumna og gjafafósturvísa, sbr. 4. gr.,
4. skráningu, varðveislu og miðlun upplýsinga, sbr. 4. gr.,
5. gjöf fósturvísa, sbr. 6. gr.,
6. geymslu og geymslutíma kynfrumna og fósturvísa, sbr. 1. mgr. 10. gr.,
7. öflun upplýsts samþykkis, ráðstöfun fósturvísa og eggfrumna o.fl., sbr. 9. mgr. 10. gr.
Þá er ráðherra heimilt að setja í reglugerðir nánari ákvæði um framkvæmd laga þessara, þ.m.t. um:
1. hámarksaldur þeirra sem heimilt er að gangast undir tæknifrjóvgunarmeðferðir, sbr. 3. gr.,
2. hámarksfjölda fósturvísa sem að jafnaði er heimilt að setja upp við tæknifrjóvgunarmeðferð og hámarksaldur kynfrumugjafa, sbr. 5. gr.,
3. rannsóknir á fósturvísum, sbr. 11. gr., 
4. notkun umframfósturvísa til að búa til stofnfrumulínur, sbr. 12. gr.,
5. kjarnaflutning, sbr. 13. gr.
Ráðherra er heimilt að innleiða með reglugerð reglugerðir, reglur og framkvæmdarreglur Evrópusambandsins og framkvæmdarákvarðanir og aðrar afleiddar gerðir framkvæmdastjórnarinnar um tæknifrjóvgun, gjöf, öflun, meðhöndlun, geymslu, skráningu og rekjanleika kynfrumna og fósturvísa, gæði og öryggi þeirra og starfsemi og eftirlit með aðilum sem annast slíka starfsemi og önnur atriði sem lög þessi taka til, með aðlögun sem leiðir af samningnum um Evrópska efnahagssvæðið og stofnsamnings Fríverslunarsamtaka Evrópu. 
Ráðherra er heimilt að vísa til erlendrar frumútgáfu reglugerðar við innleiðingu reglugerða Evrópusambandsins sem teknar eru upp í samninginn um Evrópska efnahagssvæðið með einfaldaðri málsmeðferð. Skal erlenda frumútgáfan birt í C-deild Stjórnartíðinda.

13. gr.
16. gr. verður svohljóðandi, ásamt fyrirsögn:
Eftirlit landlæknis
Landlæknir hefur eftirlit með því að starfsemi sem fellur undir lög þessi sé í samræmi við ákvæði þeirra og reglugerða sem settar eru samkvæmt þeim, svo og skilyrði leyfa sem veitt eru á grundvelli laganna. Eftirlitið tekur meðal annars til framkvæmdar tæknifrjóvgunar, notkunar, meðhöndlunar og geymslu kynfrumna og fósturvísa, skráningar og varðveislu upplýsinga, rekjanleika og starfsemi leyfishafa.
Landlækni er heimilt að framkvæma úttektir og skoðanir á starfsstöðvum þeirra aðila sem falla undir lög þessi, meðal annars á húsnæði, aðstöðu, búnaði, gæðakerfum og starfsháttum. Landlækni er heimill aðgangur að starfsstöðvum í þessu skyni, eftir atvikum án fyrirvara, enda sé það nauðsynlegt vegna eftirlitsins. Ekki er heimilt að fara í íbúðarhúsnæði án samþykkis eiganda eða umráðamanns nema að fengnum dómsúrskurði.
Þeim sem sæta eftirliti samkvæmt lögum þessum er skylt að veita landlækni nauðsynlega aðstoð við framkvæmd þess og afhenda þær upplýsingar og gögn sem nauðsynleg eru vegna eftirlitsins. Landlækni er jafnframt heimilt að skoða og taka afrit af gögnum og skrám, þar á meðal gögnum um uppruna, meðhöndlun, geymslu og notkun kynfrumna og fósturvísa, að því marki sem nauðsynlegt er vegna eftirlitsins.
Landlækni er heimilt að vinna persónuupplýsingar, þar á meðal viðkvæmar persónuupplýsingar, að því marki sem nauðsynlegt er vegna eftirlits samkvæmt lögum þessum. Við vinnsluna skal gæta ákvæða laga um persónuvernd og vinnslu persónuupplýsinga og tryggja viðeigandi öryggi og trúnað.
Landlæknir skal taka saman skýrslu um niðurstöður eftirlits þegar úttekt hefur farið fram og gera viðkomandi rekstraraðila grein fyrir niðurstöðum hennar.
Um eftirlit landlæknis fer að öðru leyti samkvæmt lögum um landlækni og lýðheilsu og lögum um heilbrigðisþjónustu, eftir því sem við á.

14. gr.
Á eftir 16. gr. laganna koma fimm nýjar greinar, 16. gr. a. – 16. gr. e., ásamt fyrirsögnum, svohljóðandi:  

a. (16. gr. a.)
Eftirlitsúrræði
Komist landlæknir að því að starfsemi sem fellur undir lög þessi sé ekki í samræmi við ákvæði laganna, reglugerða sem settar eru samkvæmt þeim eða skilyrði leyfis er honum heimilt að beina skriflegum fyrirmælum til viðkomandi aðila um úrbætur innan tiltekins frests.
Verði aðili ekki við fyrirmælum landlæknis innan tilskilins frests eða sé um að ræða alvarlegt eða ítrekað brot er landlækni heimilt, að teknu tilliti til eðlis og alvarleika brots, að:
1. takmarka tiltekna starfsemi leyfishafa tímabundið,
2. stöðva tiltekna starfsemi leyfishafa tímabundið þar til bætt hefur verið úr annmörkum,
3. setja leyfishafa sérstök skilyrði um áframhaldandi starfsemi,
4. afturkalla leyfi tímabundið eða að fullu.
Stafi veruleg og yfirvofandi hætta af starfsemi fyrir heilsu eða öryggi einstaklinga eða öryggi kynfrumna eða fósturvísa er landlækni heimilt að stöðva starfsemi þegar í stað án undangenginna fyrirmæla um úrbætur. Slík ákvörðun skal vera skrifleg og rökstudd og gilda þar til endanleg ákvörðun hefur verið tekin, þó ekki lengur en í þrjá mánuði.
Við ákvörðun um takmörkun eða stöðvun starfsemi eða afturköllun leyfis skal gæta meðalhófs. Landlæknir skal jafnframt tryggja, eftir því sem við á, að gerðar verði nauðsynlegar ráðstafanir til að varðveita kynfrumur, fósturvísa og tengdar upplýsingar og gæta réttinda og hagsmuna þeirra einstaklinga sem starfsemin varðar. Heimilt er að mæla fyrir um flutning kynfrumna, fósturvísa og tengdra upplýsinga til annars leyfishafa, enda séu skilyrði laga um samþykki, varðveislu og miðlun upplýsinga uppfyllt.


b. (16. gr. b.) 
Dagsektir
Verði aðili ekki við fyrirmælum landlæknis samkvæmt lögum þessum innan tiltekins frests getur landlæknir ákveðið honum dagsektir þar til úr er bætt.
Dagsektir geta numið allt að 50.000 kr. fyrir hvern dag. Við ákvörðun fjárhæðar skal meðal annars taka tillit til eðlis, umfangs og alvarleika brots, þess tíma sem brot hefur staðið yfir og hvort um ítrekað brot er að ræða.
Áður en dagsektir eru lagðar á skal viðkomandi aðila tilkynnt skriflega um fyrirhugaða álagningu þeirra og veittur hæfilegur frestur til úrbóta.
Ákvarðanir landlæknis um dagsektir eru aðfararhæfar. Dagsektir renna í ríkissjóð.

c. (16. gr. c.)
Stjórnvaldssektir
Landlæknir getur lagt stjórnvaldssektir á einstakling eða lögaðila sem brýtur gegn ákvæðum laga þessara og reglugerða settra samkvæmt þeim og ákvörðunum eftirlitsaðila. 
Stjórnvaldssektir sem eru lagðar á einstaklinga geta numið frá 10.000 kr. til 10 millj. kr. Stjórnvaldssektir sem eru lagðar á lögaðila geta numið frá 25.000 kr. til 25 millj. kr.
Ráðherra er heimilt í reglugerð að ákveða fjárhæð stjórnvaldssekta fyrir brot á einstökum ákvæðum laga þessara innan þess ramma sem ákveðinn er í 2. mgr.
Hafi fjárhæð sekta ekki verið ákveðin í reglugerð skal við ákvörðun sekta m.a. taka tillit til alvarleika brots, hvað það hefur staðið lengi yfir, samstarfsvilja hins brotlega og hvort um ítrekað brot er að ræða.
Gjalddagi stjórnvaldssektar er 30 dögum eftir að ákvörðun um sektina var tekin. Hafi stjórnvaldssekt ekki verið greidd innan 15 daga frá gjalddaga skal greiða dráttarvexti af fjárhæð sektarinnar frá gjalddaga. Ákvörðun landlæknis um stjórnvaldssekt er aðfararhæf og renna sektir í ríkissjóð að frádregnum kostnaði við álagningu og innheimtu. Um ákvörðun og útreikning dráttarvaxta fer eftir lögum um vexti og verðtryggingu. 
Stjórnvaldssektum skal beitt óháð því hvort lögbrot eru framin af ásetningi eða gáleysi.

d. (16. gr. d.)
Málsmeðferð og fyrning
Við rannsókn máls sem lokið getur með álagningu stjórnvaldssekta skal gæta ákvæða stjórnsýslulaga og réttar aðila til að fella ekki á sig sök. Landlæknir skal leiðbeina einstaklingi, sem rökstuddur grunur leikur á að hafi gerst sekur um brot sem varðað getur stjórnvaldssekt eða refsingu, um rétt hans til að neita að svara spurningum eða afhenda gögn sem kunna að hafa þýðingu fyrir ákvörðun um brot hans.
Heimild landlæknis til að leggja á stjórnvaldssektir fellur niður þegar fimm ár eru liðin frá því að broti lauk. Fyrningarfrestur rofnar þegar landlæknir tilkynnir aðila um upphaf rannsóknar á meintu broti.
Ákvörðun landlæknis um stjórnvaldssekt verður ekki kærð til ráðherra en heimilt er að bera hana undir dómstóla innan þriggja mánaða frá því að ákvörðun var tekin. Málshöfðun frestar aðför.

e. (16. gr. e.)
Kæra til lögreglu og kæruheimild.
Landlækni er heimilt að kæra brot gegn lögum þessum til lögreglu. Varði meint brot bæði stjórnvaldssektum og refsingu skal landlæknir meta hvort máli verði lokið með stjórnvaldsákvörðun eða því vísað til lögreglu. Sé um meiri háttar brot að ræða skal málinu vísað til lögreglu.
Við mat á því hvort brot teljist meiri háttar skal meðal annars líta til alvarleika þess, hvort það hafi verið framið með sérstaklega vítaverðum hætti og hvort það hafi valdið eða getað valdið verulegri hættu fyrir heilsu eða öryggi einstaklinga.
Sé annað ekki tekið fram í lögum þessum er heimilt að kæra stjórnvaldsákvarðanir landlæknis samkvæmt lögunum til ráðherra. Um kærurétt og málsmeðferð fer samkvæmt stjórnsýslulögum.

15. gr. 
17. gr. laganna verður svohljóðandi, ásamt fyrirsögn:
Viðurlög, saknæmi, tilraun og hlutdeild.
Það varðar sektum eða fangelsi allt að þremur mánuðum, liggi þyngri refsing ekki við broti samkvæmt öðrum lögum, að brjóta af ásetningi eða stórfelldu gáleysi gegn lögum þessum eða reglugerðum settum á grundvelli þeirra. Þó varðar brot gegn 13. gr. og d-lið 14. gr. sektum eða fangelsi allt að einu ári, liggi þyngri refsing ekki við broti samkvæmt öðrum lögum.
Heimilt er að gera upptækan með dómi beinan eða óbeinan hagnað sem hlotist hefur af broti gegn ákvæðum laga þessara.
Um tilraun til brots eða hlutdeild gilda ákvæði almennra hegningarlaga. 

16. gr.
Lög þessi öðlast gildi 1. september 2027.

17. gr. 
Við gildistöku laga þessara verða eftirfarandi breytingar á öðrum lögum:
1. Barnalög, nr. 76/2003:
a. Eftirfarandi breytingar verða á 1. mgr. 1. gr. a. laganna:
1. Í stað vísunarinnar „2.-5. mgr.“ í 2. málsl. kemur: 2.-6. mgr. 
2. Í stað vísunarinnar „5. mgr.“ í 3. málsl. kemur: 6. mgr. 
b. Eftirfarandi breytingar verða á 6. gr. laganna:
1. Á eftir 3. mgr. kemur ný málsgrein, svohljóðandi: 
Einstaklingur sem samþykkt hefur að standa sameiginlega að tæknifrjóvgun með einhleypri konu sem gengst undir tæknifrjóvgun, samkvæmt ákvæðum laga um tæknifrjóvgun, telst móðir eða faðir barns sem þannig er getið.
2. Á eftir orðunum „4. mgr.“ í 5. mgr. kemur: eða 5. mgr. 
3. Í stað vísunarinnar „6. mgr.“ í 7. mgr. kemur: 7. mgr. 
4. Í stað vísunarinnar „4. mgr.“ í 8. mgr. kemur: 5. mgr. 
5. Á eftir orðunum „sæði hans“ í 8. mgr. kemur: , sbr. þó 4. mgr.
6. Á eftir 8. mgr. kemur ný málsgrein, svohljóðandi: 
Einstaklingur sem gefur fósturvísi til notkunar við tæknifrjóvgun á öðrum einstaklingi samkvæmt ákvæðum laga um tæknifrjóvgun telst ekki foreldri barns sem verður til vegna gjafarinnar.
7. Í stað vísunarinnar „8. mgr.“ í 9. mgr. kemur: 9. mgr. 
c. Eftirfarandi breytingar verða á 6. gr. a. laganna:
1. Á eftir 3. mgr. kemur ný málsgrein, svohljóðandi: 
Einstaklingur sem samþykkt hefur að standa sameiginlega að tæknifrjóvgun með einhleypum einstaklingi sem gengst undir tæknifrjóvgun, samkvæmt ákvæðum laga um tæknifrjóvgun, telst móðir, faðir eða foreldri barns sem þannig er getið eftir því hvernig kynskráningu foreldris er háttað.
2. Á eftir orðunum „4. mgr.“ í 5. mgr. kemur: eða 5. mgr. 
3. Í stað vísunarinnar „6. og 7. mgr.“ í 7. mgr. kemur: 7. og 8. mgr.
4. Í stað vísunarinnar „8. og 9. mgr.“ í 8. mgr. kemur: 9. og 11. mgr. 
5. Í stað vísunarinnar „8. mgr.“ í 8. mgr. kemur: 9. mgr. 
d. Eftirfarandi breytingar verða á 7. gr. laganna:
1. 1. og 2. málsl. 2. mgr. orðast svo: Læknir eða ljósmóðir sem tekur á móti barni, eða veitir þjónustu strax í kjölfar fæðingar barns, sendir nauðsynlegar upplýsingar um fæðinguna til Þjóðskrár Íslands. Sérstaklega skal spyrja þann sem elur barnið um hitt foreldri barnsins, m.a. hvort um tæknifrjóvgun hafi verið að ræða eða ekki, og skal viðkomandi undirrita yfirlýsingu um það.
2. Á eftir 2. mgr. kemur ný mgr. svohljóðandi: Ef sá sem elur barn upplýsir að um tæknifrjóvgun hér á landi hafi verið að ræða, sbr. 2. mgr., kallar Þjóðskrá Íslands eftir staðfestingu þess efnis frá heilbrigðisstofnun hér á landi sem framkvæmt hefur tæknifrjóvgun samkvæmt ákvæðum laga um tæknifrjóvgun. Í staðfestingu frá viðkomandi heilbrigðisstofnun skal koma fram hvenær tæknifrjóvgun fór fram, hvort samþykki maka, fyrrum maka eða annars einstaklings sem stóð sameiginlega að tæknifrjóvgun hafi legið fyrir og hvort frjósemismeðferð hafi leitt til þungunar. Þá skal koma fram ef notast var við kynfrumur fyrrum eða látins maka. 
3. Í stað orðanna „4. mgr.“ í 5. mgr. kemur: 5. mgr. 
4. Í stað orðanna „2.-5. mgr.“ í 6. mgr. kemur: 2.-6. mgr.
5. Í stað vísunarinnar „2. eða 4. mgr.“ í 4. málsl. 2. mgr. kemur: 2. eða 5. mgr. 
e. Eftirfarandi breytingar verða á 23. gr. laganna:
1. Í stað vísunarinnar „4. mgr. 6. gr. eða 4. mgr. 6. gr. a.“ í 1. málsl. 3. mgr. kemur: 5. mgr. 6. gr. eða 5. mgr. 6. gr. a. 
2. Á eftir 1. málsl. 3. mgr. kemur nýr málsl. svohljóðandi: Hið sama á við þegar einstaklingur hefur samþykkt að tæknifrjóvgun fari fram á öðrum einstaklingi sem hann hefur staðið sameiginlega að tæknifrjóvgun með, sbr. 4. mgr. 6. gr. eða 4. mgr. 6. gr. a. 
2. Erfðalög, nr. 8/1962:
a. Í stað vísunarinnar „4. mgr. 6. gr. og 4. mgr. 6. gr. a.“ í 2. málsl. 21. gr. kemur: 5. mgr. 6. gr. og 5. mgr. 6. gr. a. 

Ákvæði til bráðabirgða.
Þrátt fyrir ákvæði laga þessara um bann við nafnleynd kynfrumugjafa skal nafnleynd þeirra sem gáfu kynfrumur fyrir gildistöku laga þessara haldast, enda hafi gjöfin farið fram á grundvelli nafnleyndar. Ákvæði þetta gildir einnig um kynfrumur sem gefnar voru fyrir gildistöku laga þessara en eru nýttar til tæknifrjóvgunar eftir gildistöku þeirra.


Greinargerð.
1. Inngangur. 
Frumvarp þetta er samið í heilbrigðisráðuneytinu að höfðu samráði við dómsmálaráðuneytið. Það felur í sér breytingar á ákvæðum laga um tæknifrjóvgun og notkun kynfrumna og fósturvísa manna til stofnfrumurannsókna, nr. 55/1996. Með frumvarpinu er lögð til heildarendurskoðun á ákvæðum laganna með hliðsjón af þróun samfélagsins, breyttum viðhorfum til fjölskyldumyndunar og aukinni áherslu á jafnræði, sjálfsákvörðunarrétt einstaklinga og rétt barna til upplýsinga um uppruna sinn. 
Markmið frumvarpsins er að auka jafnræði þeirra sem nýta sér tæknifrjóvgunarþjónustu, tryggja rétt barna sem verða til vegna kynfrumugjafar eða gjafar fósturvísis til upplýsinga um uppruna sinn, auka gæði og öryggi tæknifrjóvgunarþjónustu og einfalda regluverk á þessu sviði með því að gera löggjöfina aðgengilegri og skýrari.  
Í frumvarpinu eru lagðar til breytingar á skilyrðum fyrir aðgangi að tæknifrjóvgun. Lagt er til að tveimur einhleypum einstaklingum verði heimilt að standa sameiginlega að tæknifrjóvgun án þess að vera í hjúskap eða skráðri sambúð. Heimildin kemur til viðbótar við gildandi heimildir og með henni er leitast við að tryggja aukið jafnræði um aðgang að tæknifrjóvgun. Samhliða eru lagðar til breytingar á barnalögum til að tryggja foreldrastöðu þeirra sem standa sameiginlega að meðferðinni. Þá eru lögð til ákvæði um samþykki fyrir miðlun upplýsinga til Þjóðskrár Íslands og öflun staðfestingar frá heilbrigðisstofnun vegna skráningar foreldrastöðu barns. 
Jafnframt eru lagðar til breytingar á reglum um nafnleynd gjafa. Lagt er til að fella brott ákvæði laganna sem kveða á um nafnleynd gjafa. Með þeirri breytingu er leitast við að tryggja að börn sem verða til vegna gjafar geti, að uppfylltum skilyrðum laganna, nýtt rétt sinn til upplýsinga um nafn gjafa. Þá er jafnframt lagt til að kynfrumur frá sama gjafa verði ekki notaðar þannig að til verði börn í fleiri en tveimur fjölskyldum.
Einnig er lagt til að heimila gjöf fósturvísa að tilteknum skilyrðum uppfylltum. Með breytingunni er leitast við að auka möguleika einstaklinga til að eignast barn með tæknifrjóvgun. 
Þá eru lagðar til breytingar á reglum um varðveislu og eyðingu kynfrumna og fósturvísa þannig að skýrari málsmeðferð gildi um eyðingu þeirra og þeim sem samþykkt hafa geymslu þeirra verði tilkynnt skriflega um fyrirhugaða eyðingu með sex mánaða fyrirvara áður en hámarksgeymslutími rennur út. 
Þá eru lagðar til breytingar á stjórnsýslu laganna. Lagt er til að veiting starfsleyfa, sem samkvæmt gildandi lögum er á hendi ráðherra, verði færð til embættis landlæknis.
Loks eru lagðar til breytingar sem snúa að eftirlits- og þvingunarúrræðum landlæknis.
  
2. Tilefni og nauðsyn lagasetningar. 
Gildandi lög byggja á því að kona sem gengst undir tæknifrjóvgun sé einhleyp, í hjúskap eða sambúð. Tveir einstaklingar geta því ekki staðið sameiginlega að tæknifrjóvgun nema þeir séu í hjúskap eða sambúð. Réttarstaða þeirra sem standa að tæknifrjóvgun og heimildir þeirra til síðari notkunar kynfrumna og fósturvísa taka jafnframt mið af þeirri sambandsstöðu. 
Ljóst er að fjölskyldugerðir og viðhorf til fjölskyldumyndunar hafa tekið breytingum frá setningu laganna. Lögin hafa jafnframt tekið breytingum á undanförnum árum sem miðað hafa að því að jafna réttarstöðu einstaklinga og rýmka möguleika þeirra til fjölskyldumyndunar. Ekki þykja lengur standa nægileg rök til þess að réttur tveggja einstaklinga til að standa sameiginlega að tæknifrjóvgun ráðist af því hvort þeir hafi stofnað til hjúskapar eða sambúðar. Fremur þykir rétt að leggja til grundvallar sameiginlega ákvörðun þeirra um að standa að tæknifrjóvgun og að fyrir liggi skriflegt og vottað samþykki þeirra beggja. Samhliða því er nauðsynlegt að tryggja skýra réttarstöðu barns sem verður til við slíka meðferð og þess einstaklings sem stendur að tæknifrjóvgun með þeirri konu sem gengst undir hana. Af þeim sökum er jafnframt þörf á breytingum á barnalögum. 
Jafnframt er nauðsynlegt að Þjóðskrá Íslands geti aflað staðfestingar frá þeirri heilbrigðisstofnun sem framkvæmdi tæknifrjóvgun um þau atriði sem hafa þýðingu fyrir skráningu foreldrastöðu barns, einkum hvort tilskilið samþykki hafi legið fyrir. Því eru lögð til ákvæði um samþykki fyrir miðlun upplýsinga og öflun slíkrar staðfestingar. 
Samkvæmt gildandi lögum ræðst möguleiki barns til að fá upplýsingar um kynfrumugjafa af því hvort gjafinn hafi óskað eftir nafnleynd. Hafi gjafi ekki óskað eftir nafnleynd getur barn óskað eftir upplýsingum um nafn hans þegar það hefur náð 18 ára aldri. Þykir rétt að réttur barns til upplýsinga um uppruna sinn ráðist ekki af ákvörðun kynfrumugjafa um nafnleynd heldur af ákvörðun barnsins sjálfs. Samhliða heimild til gjafar fósturvísa er jafnframt nauðsynlegt að tryggja börnum sem verða til vegna slíkrar gjafar rétt til upplýsinga um gjafa. 
Þykir einnig mikilvægt að setja skýr mörk við því hversu víðtæk notkun kynfrumna frá sama gjafa getur verið og er því lagt til að kynfrumur frá sama gjafa verði ekki notaðar þannig að til verði börn í fleiri en tveimur fjölskyldum. 
Auk þess þykir mikilvægt að endurskoða bann gildandi laga við gjöf fósturvísa. Gjöf fósturvísa getur aukið möguleika einstaklinga sem ekki geta nýtt kynfrumur sínar við tæknifrjóvgun eða hafa ítrekað gengist undir slíka meðferð án árangurs. Þykir því rétt að heimila gjöf fósturvísa að tilteknum skilyrðum uppfylltum. Með skilyrðunum er leitast við að afmarka heimildina með skýrum hætti og tryggja að framkvæmd gjafar fósturvísa byggist á upplýstu samþykki þeirra sem að henni standa.
Einnig er tilefni til að skýra stjórnsýslu og framkvæmd laganna að því er varðar veitingu starfsleyfa. Samkvæmt gildandi lögum er veiting slíkra leyfa á hendi ráðherra. Með hliðsjón af eðli leyfisveitinganna og hlutverki embættis landlæknis á sviði heilbrigðisþjónustu og faglegs eftirlits þykir rétt að færa veitingu starfsleyfa frá ráðuneytinu til embættis landlæknis. Með breytingunni er leitast við að samræma betur leyfisveitingar og faglegt eftirlit og skýra verkaskiptingu stjórnvalda á þessu sviði.
Einnig þykir rétt að tryggja að þeir sem samþykkt hafa geymslu kynfrumna eða fósturvísa fái vitneskju um fyrirhugaða eyðingu þeirra áður en hámarksgeymslutími þeirra rennur út. Þeir þurfa að fá tilkynningu um fyrirhugaða eyðingu með hæfilegum fyrirvara, svo þeir geti tekið afstöðu til notkunar og gert ráðstafanir til hennar innan þess tíma. Jafnframt þarf heilbrigðisstofnun að hafa skýra heimild til eyðingar að hámarksgeymslutíma liðnum þegar ekki berst svar við slíkri tilkynningu. 
Með hliðsjón af framangreindu er mikilvægt að löggjöf um tæknifrjóvgun taki mið af breyttum viðhorfum til fjölskyldumyndunar og dragi úr mismun á réttarstöðu fólks eftir fjölskyldustöðu. Um leið er nauðsynlegt að tryggja hagsmuni barna sem getin eru með gjafakynfrumum eða verða til vegna gjafar fósturvísa, skýra réttarstöðu þeirra sem standa sameiginlega að tæknifrjóvgun og stuðla að skýrari framkvæmd laganna og stjórnsýslu samkvæmt þeim. Ríkir hagsmunir þykja standa til þess að þær breytingar sem frumvarpið felur í sér nái fram að ganga.

3. Meginefni frumvarpsins. 
3.1. Breytingar á ákvæðum laga um tæknifrjóvgun 
	Frá setningu laga nr. 55/1996 hefur löggjöf um tæknifrjóvgun tekið töluverðum breytingum. Sú þróun hefur átt sér stað samhliða breyttum viðhorfum til fjölskyldumyndunar og aukinni áherslu á jafna réttarstöðu einstaklinga. Við setningu laganna var gert ráð fyrir því að kona sem gekkst undir tæknifrjóvgun þyrfti að vera í hjúskap eða sambúð með karli. 
	Með lögum nr. 65/2006 var réttarstaða samkynhneigðra til tæknifrjóvgunar færð til samræmis við réttarstöðu gagnkynhneigðra og með lögum nr. 54/2008 fengu einhleypar konur sömuleiðis heimild til að gangast undir tæknifrjóvgun. Þá var lögunum breytt á ný með lögum nr. 153/2020, með hliðsjón af lögum um kynrænt sjálfræði. Sú breyting fól í sér að lögin næðu einnig til einstaklinga sem hefðu breytt kynskráningu sinni, hvort sem um væri að ræða þann sem gekkst undir tæknifrjóvgun eða maka viðkomandi. 
	Með lögum nr. 69/2023 voru gerðar breytingar á ákvæðum laganna um geymslu og notkun kynfrumna og fósturvísa. Með breytingunum var einstaklingum veitt heimild, að tilteknum skilyrðum uppfylltum, til að samþykkja notkun eftirlifandi eða fyrrverandi maka á kynfrumum eða fósturvísum eftir andlát, skilnað eða sambúðarslit. Samhliða því var ákvæðum um eyðingu kynfrumna og fósturvísa breytt, annars vegar þannig að gilt samþykki gat komið í veg fyrir eyðingu þeirra við andlát og hins vegar þannig að skýrt var kveðið á um eyðingu þeirra ef samþykki fyrir geymslu var dregið til baka. Þá voru einnig gerðar breytingar á barnalögum og erfðalögum vegna réttarstöðu barna sem getin voru með þessum hætti. 
	Þrátt fyrir þær breytingar sem hafa orðið á löggjöf um tæknifrjóvgun frá setningu laga nr. 55/1996 er hjúskapur eða skráð sambúð enn skilyrði þess að tveir einstaklingar geti staðið sameiginlega að tæknifrjóvgun. Samkvæmt gildandi lögum þarf að liggja fyrir skriflegt og vottað samþykki konunnar og, sé hún í hjúskap eða sambúð, þarf einnig samþykki maka hennar. Með frumvarpinu er lagt til að einnig verði unnt að gera ráð fyrir sameiginlegri ákvörðun tveggja einhleypra einstaklinga um tæknifrjóvgun, sem staðfest skal með skriflegu og vottuðu samþykki þeirra beggja. Markmiðið er að aðlaga löggjöfina að breyttum fjölskyldu- og sambandsformum og tryggja þannig jafna réttarstöðu, óháð því hvort samband aðila hefur formlega verið skráð. 
	Frumvarpið felur jafnframt í sér breytingar á reglum um kynfrumugjafir. Lagt er til að nafnleynd kynfrumugjafa verði afnumin og falla því brott ákvæði sem heimila gjafa að óska nafnleyndar. Breytingin byggist á því sjónarmiði að réttur barns til að þekkja uppruna sinn vegi þyngra en hagsmunir gjafa af nafnleynd. Réttur barns til upplýsinga um gjafa mun jafnframt taka til barna sem verða til vegna gjafar fósturvísis. 
	Þá er lögð til skýr takmörkun á því hversu víðtæk notkun kynfrumna frá sama gjafa má verða. Miðað er við að kynfrumur frá sama gjafa verði ekki notaðar þannig að til verði börn í fleiri en tveimur fjölskyldum. Markmið slíkrar takmörkunar er að setja skýran ramma um notkun gjafakynfrumna og takmarka fjölda þeirra fjölskyldna þar sem börn eiga sameiginlegan líffræðilegan uppruna frá sama gjafa, ekki síst með hliðsjón af smæð íslensks samfélags.  
	Frumvarpið gerir einnig ráð fyrir breytingum á reglum um gjöf fósturvísa, sem er óheimil samkvæmt gildandi lögum. Lagt er til að horfið verði frá því fortakslausa banni og gjöf fósturvísa heimiluð að uppfylltum ákveðnum skilyrðum. Gert er ráð fyrir að heimildin verði afmörkuð við þau tilvik þar sem ekki er unnt að framkvæma tæknifrjóvgun með kynfrumu frá að minnsta kosti öðru þeirra sem standa að meðferðinni eða slík meðferð hefur ítrekað ekki borið árangur. Heimildin takmarkast við fósturvísa sem urðu til við meðferð gjafanna sjálfra og þeir hyggjast ekki lengur nýta. Gjöfin verður háð skriflegu samþykki þeirra sem gefa fósturvísinn og unnt verður að afturkalla samþykkið þar til fósturvísirinn er notaður við tæknifrjóvgun. 
	Einnig er lögð til sérstök takmörkun á notkun fósturvísa frá sömu gjöfum. Samkvæmt henni verður ekki heimilt að nota fósturvísa þannig að börn verði til í fleiri en einni fjölskyldu til viðbótar við fjölskyldu gjafanna. Sú regla er þrengri en sú sem gilda á um kynfrumur, en þar er gert ráð fyrir notkun í allt að tveimur fjölskyldum. Með hliðsjón af þeim nánu erfðafræðilegu tengslum sem verða milli barna úr fósturvísum frá sömu gjöfum og smæð samfélagsins þykir rétt að setja notkuninni svo ströng mörk. 
	Þá er lagt til að kveðið verði á um tilkynningarskyldu heilbrigðisstofnunar áður en kynfrumum eða fósturvísum er eytt að hámarksgeymslutíma liðnum. Með frumvarpinu er lagt til að áður en til eyðingar kemur skuli heilbrigðisstofnun tilkynna þeim sem samþykktu geymsluna skriflega um fyrirhugaða eyðingu með sex mánaða fyrirvara áður en hámarksgeymslutími rennur út, svo þeir geti tekið afstöðu til notkunar og gert ráðstafanir til hennar innan þess tíma. Berist ekki svar innan þess frests er heilbrigðisstofnun heimilt að eyða kynfrumum eða fósturvísunum. Með þessu er leitast við að tryggja aðilum upplýsingar og tækifæri til að bregðast við, en jafnframt að veita stofnunum skýra heimild til eyðingar ef svör berast ekki. 
	Frumvarpið felur einnig í sér breytingar á stjórnsýslu laganna. Lagt er til að veiting starfsleyfa færist frá ráðuneyti til embættis landlæknis. Landlæknir fer þegar með eftirlit með því að tæknifrjóvgunarmeðferðir sem framkvæmdar eru hér á landi séu í samræmi við lög og reglur sem um þær gilda. Með breytingunni færist útgáfa leyfa til landlæknis ásamt þeim stjórnsýsluheimildum sem tengjast leyfisveitingunum, svo sem heimild til að binda leyfi sérstökum skilyrðum og, eftir atvikum, svipta leyfishafa leyfi tímabundið eða að fullu. Þar sem landlæknir verður sjálfur leyfisveitandi verður jafnframt ekki þörf á því að leitað sé umsagnar embættisins áður en ákvörðun um leyfisveitingu er tekin. 
	Í heild miða breytingarnar að því að þróa lög um tæknifrjóvgun áfram í samræmi við breytt viðhorf til fjölskyldumyndunar og jafnræðis. Áhersla er lögð á vilja og samþykki þeirra einstaklinga sem standa sameiginlega að tæknifrjóvgun fremur en formlega sambandsstöðu þeirra, auk þess sem leitast er við að skýra reglur um kynfrumugjafir, varðveislu upplýsinga og meðferð kynfrumna og fósturvísa. 

3.2. Breytingar á ákvæðum barnalaga
	Efni breytinga á lögum um tæknifrjóvgun og I. kafla A barnalaga, nr. 76/2003, skarast að nokkru. Í lögum um tæknifrjóvgun er kveðið á um skilyrði og framkvæmd tæknifrjóvgunar, þar á meðal hverjir geti staðið að slíkri meðferð og hvaða samþykki þurfi að liggja fyrir. Í barnalögum eru aftur á móti ákvæði um foreldra barns sem getið er við tæknifrjóvgun. Breytingar á því hverjir geti staðið sameiginlega að tæknifrjóvgun hafa því beina þýðingu fyrir foreldrastöðu samkvæmt barnalögum. 
	Frá því að ákvæði um foreldra barns eftir tæknifrjóvgun voru fyrst lögfest í barnalögum, nr. 20/1992, hefur verið lögð áhersla á að foreldrastaða ráðist að verulegu leyti af samþykki þeirra sem standa að tæknifrjóvgunarferlinu. Þannig var frá upphafi byggt á því að barn, sem getið væri við tæknifrjóvgun á eiginkonu manns með samþykki hans en með sæði frá gjafa, teldist barn hans. Jafnframt gat maður sem samþykkt hafði slíka meðferð ekki vefengt faðernið nema á þeim grundvelli að barnið hefði ekki verið getið við umrædda tæknifrjóvgun. Þessar reglur voru þróaðar áfram við setningu gildandi barnalaga nr. 76/2003 og hefur ákvæðum þeirra síðan verið breytt í takt við þróun laga um tæknifrjóvgun.
	Barnalögum var þannig breytt með lögum nr. 65/2006 þegar tveimur konum var veitt heimild til tæknifrjóvgunar, og aftur með lögum nr. 54/2008 þegar einhleypum konum var veitt sams konar heimild. Með lögum nr. 65/2010 voru tekin af tvímæli um að ákvæði 6. gr. barnalaga ætti við þegar tæknifrjóvgun færi fram samkvæmt lögum um tæknifrjóvgun. Þá var ákvæðum I. kafla A barnalaga breytt með lögum nr. 49/2021 til samræmis við lög um kynrænt sjálfræði. Loks voru með lögum nr. 69/2023 gerðar breytingar á barnalögum vegna heimilda til notkunar kynfrumna og fósturvísa eftir andlát, skilnað eða sambúðarslit. 
	Ákvæði 6. gr. barnalaga um foreldrastöðu eftir tæknifrjóvgun miðast samkvæmt gildandi lögum annars vegar við að einhleypur einstaklingur geti orðið einn foreldri barns og hins vegar við að einstaklingar í hjúskap eða sambúð sem standa saman að tæknifrjóvgun verði báðir foreldrar barns sem þannig er getið. Í 6. gr. a. er mælt fyrir um foreldrastöðu við samsvarandi aðstæður þegar kynskráningu foreldris er öðruvísi háttað. Reglurnar endurspegla að þessu leyti þá afmörkun laga um tæknifrjóvgun að þegar tveir einstaklingar standa saman að tæknifrjóvgun séu þeir í hjúskap eða sambúð. 
	Eins og áður greinir hafa reglur barnalaga um foreldrastöðu eftir tæknifrjóvgun byggst á því að samþykki þess sem stendur að meðferðinni hafi sjálfstæða þýðingu fyrir foreldrastöðu. Ekki þykja rök standa til þess að önnur regla gildi þegar tveir einstaklingar standa sameiginlega að tæknifrjóvgun án þess að vera í hjúskap eða sambúð. Hafi báðir einstaklingar tekið sameiginlega ákvörðun um tæknifrjóvgun og veitt skriflegt og vottað samþykki sem lög um tæknifrjóvgun áskilja þykir rétt að þeir verði báðir foreldrar barns sem getið er við meðferðina. 
	Í ljósi þessa þykir rétt að í 6. gr. barnalaga verði sérstaklega mælt fyrir um að einstaklingur sem samkvæmt ákvæðum laga um tæknifrjóvgun hefur veitt samþykki til að standa sameiginlega að tæknifrjóvgun með konu sem elur barn teljist faðir eða móðir þess. Foreldrastaða þess einstaklings sem stendur að meðferðinni með konunni verður þannig ekki háð því að þau séu í hjúskap eða sambúð heldur þeirri sameiginlegu ákvörðun um tæknifrjóvgun sem kemur fram í samþykki þeirra. 
	Sömu sjónarmið eiga við um 6. gr. a. barnalaga. Þar verði mælt fyrir um að einstaklingur sem samkvæmt ákvæðum laga um tæknifrjóvgun hefur veitt samþykki til að standa sameiginlega að tæknifrjóvgun teljist móðir, faðir eða foreldri eftir því hvernig kynskráningu foreldris er háttað. Með því er tryggt að sama regla gildi um áhrif samþykkis á foreldrastöðu óháð kynskráningu þess einstaklings sem stendur að tæknifrjóvguninni. 
	Framangreind lausn tekur mið af þeirri meginreglu barnalaga að þegar um tæknifrjóvgun er að ræða geti samþykki þess sem óskar eftir að verða foreldri ráðið foreldrastöðu fremur en líffræðilegur uppruni kynfrumna. Um getur verið að ræða kynfrumur frá báðum þeim einstaklingum sem standa að tæknifrjóvguninni, öðrum þeirra eða gjafakynfrumur eftir því sem lög um tæknifrjóvgun heimila. 
	Heimild frumvarpsins til gjafar fósturvísa kallar jafnframt á breytingu á ákvæðum barnalaga um foreldrastöðu þeirra sem gefa fósturvísi. Lagt er til að í 6. gr. barnalaga verði sérstaklega kveðið á um að einstaklingur sem gefur fósturvísi til notkunar við tæknifrjóvgun á öðrum einstaklingi samkvæmt ákvæðum laga um tæknifrjóvgun teljist ekki foreldri barns sem verður til vegna gjafarinnar. Foreldrastaða barns sem verður til við gjöf fósturvísis ræðst þess í stað af þeim reglum barnalaga sem gilda um þann einstakling sem elur barnið og eftir atvikum, þann einstakling sem hefur veitt samþykki til að standa sameiginlega að tæknifrjóvgun. Með því er tryggt að gjöf fósturvísis ein og sér stofni ekki til foreldrastöðu gjafanna gagnvart barninu. 
	Með lögum nr. 69/2023 var einstaklingum, að nánari skilyrðum uppfylltum, gert kleift að samþykkja notkun eftirlifandi eða fyrrverandi maka á kynfrumum eða fósturvísum eftir andlát, skilnað eða sambúðarslit. Samhliða voru gerðar breytingar á 6. og 6. gr. a. barnalaga til að taka afstöðu til foreldrastöðu barns sem verður til við slíkar aðstæður. Þau ákvæði eru samkvæmt gildandi lögum orðuð með hliðsjón af því að þeir sem standa að tæknifrjóvgun séu eða hafi verið makar eða í sambúð.  
	Í frumvarpinu er ekki lögð til heimild til notkunar kynfrumna eða fósturvísa eftir andlát tveggja einhleypra einstaklinga sem standa sameiginlega að tæknifrjóvgun. Þær sérstöku heimildir sem gilda um notkun eftirlifandi maka eftir andlát og fyrrverandi maka eftir skilnað eða sambúðarslit haldast óbreyttar. Afmörkunin tekur mið af því að þær reglur voru settar með hliðsjón af aðstæðum einstaklinga í hjúskap eða sambúð. Heimild þeirra til tveggja einhleypra einstaklinga myndi kalla á sérstaka skoðun á áhrifum á foreldrastöðu, erfðarétt og skipti á dánarbúum, einkum þegar langur tími líður frá andláti þar til meðferð fer fram. 
	Ákvæði 23. gr. barnalaga um vefengingu á faðerni, móðerni eða foreldrastöðu byggjast á því þegar samþykki fyrir tæknifrjóvgun hefur verið veitt sé því unnt að taka kröfum um vefengingu til greina ef ljóst sé að barnið hafi ekki verið getið við þá tæknifrjóvgun sem samþykkið tók til. Ekki er lagt til að breyta gildandi reglum um einstaklinga í hjúskap eða sambúð eða um eftirlifandi eða fyrrverandi maka. Lagt er til að sama regla gildi jafnframt þegar einstaklingur hefur samþykkt að tæknifrjóvgun fari fram á öðrum einstaklingi sem hann hefur staðið sameiginlega að tæknifrjóvgun með, sbr. nýja 4. mgr. 6. gr. og 6. gr. a. Með því er tryggt að sömu takmarkanir á vefengingu foreldrastöðu gildi þegar tveir einhleypir einstaklingar standa sameiginlega að tæknifrjóvgun. 
	Jafnframt eru lagðar til breytingar á reglum um skráningu foreldra barns og miðlun upplýsinga til Þjóðskrár Íslands. Þegar upplýst er að barn hafi verið getið við tæknifrjóvgun hér á landi skal Þjóðskrá Íslands kalla eftir staðfestingu frá þeirri heilbrigðisstofnun sem framkvæmdi meðferðina, meðal annars á því hvort samþykki þess einstaklings sem telst hitt foreldri barnsins hafi legið fyrir. Sá einstaklingur getur verið maki, fyrrverandi maki, látinn maki eða annar einhleypur einstaklingur sem staðið hefur sameiginlega að tæknifrjóvgun. Gert er ráð fyrir að samþykki fyrir miðlun upplýsinga liggi fyrir áður en tæknifrjóvgun fer fram. Með breytingunum er stuðlað að því að skráning foreldrastöðu barns byggist á staðfestum upplýsingum um meðferðina og þau samþykk sem veitt voru. 

4. Samræmi við stjórnarskrá og alþjóðlegar skuldbindingar. 
	Þau ákvæði stjórnarskrár lýðveldisins Íslands, nr. 33/1944, sem efni frumvarpsins varðar eru fyrst og fremst 65. gr. um jafnrétti, 1. mgr. 71. gr. um friðhelgi einkalífs og 3. mgr. 76. gr. um hagsmuni barnsins. Þær breytingar sem lagðar eru til í frumvarpinu og varða breytingu á barnalögum, nr. 76/2003, taka mið af rétti barnsins til skráningar þegar eftir fæðingu og rétti til að þekkja foreldra sína skv. 1. gr. a. barnalaga. Jafnframt er litið til réttinda barns skv. 3., 5., 7., 8., 16. og 18. gr. samnings Sameinuðu Þjóðanna um réttindi barnsins, sbr. lög nr. 19/2013, eða barnasáttmálans.
	Samkvæmt 7. gr. barnasáttmálans er mælt fyrir um að barn skuli skráð þegar eftir fæðingu og að það eigi, eftir því sem unnt er, rétt á að þekkja foreldra sína og njóta umönnunar þeirra. Jafnframt er í 8. gr. sáttmálans kveðið á um rétt barns til að viðhalda því sem auðkennir það sem einstakling, þar á meðal nafni og fjölskyldutengslum. Samkvæmt 3. gr. sáttmálans skal það sem barni er fyrir bestu ávallt hafa forgang við ráðstafanir sem varða börn. Við mat á réttarstöðu barns hefur jafnframt þýðingu 16. gr. sáttmálans um friðhelgi einkalífs, m.a. að því er varðar rétt barns til að þekkja uppruna sinn. Þá leiðir af 5. og 18. gr. sáttmálans að foreldrar bera meginábyrgð á uppeldi og þroska barns og skulu réttindi þeirra og skyldur gagnvart barninu virt. Sambærileg sjónarmið birtast í barnalögum, m.a. í reglum um forsjá, umgengi og framfærslu. 
	Mikilvægt er að réttarstaða barns, þar á meðal hverjir teljast foreldrar þess, sé skýr frá fæðingu. Reglur barnalaga um foreldrastöðu í tengslum við tæknifrjóvgun gegna þar mikilvægu hlutverki. Með frumvarpinu er lagt til að einstaklingar geti staðið sameiginlega að tæknifrjóvgun án þess að skilyrði sé að þeir séu í hjúskap eða sambúð. Samhliða þeirri breytingu er nauðsynlegt að tryggja að foreldrastaða gagnvart barni sem fæðist í kjölfar slíkrar meðferðar sé ótvíræð og að réttindi barnsins séu tryggð frá fæðingu með sama hætti og þegar þeir sem standa að meðferðinni eru í hjúskap eða sambúð. 
	Afnám nafnleyndar kynfrumugjafa, réttur barna til upplýsinga um fósturvísagjafa og miðlun upplýsinga til Þjóðskrár Íslands varða jafnframt friðhelgi einkalífs skv. 1. mgr. 71. gr. stjórnarskrár lýðveldisins Íslands. Við afnám nafnleyndar þarf að vega saman rétt barns til upplýsinga um uppruna sinn og hagsmuni gjafa af friðhelgi einkalífs. Miðlun upplýsinga til Þjóðskrár Íslands miðar að réttri skráningu foreldrastöðu barns og skal takmarkast við nauðsynlegar upplýsingar. 
	Efni frumvarpsins gefur ekki tilefni til að ætla að það stangist á við stjórnarskrá eða alþjóðlegar skuldbindingar. Þvert á móti er breytingunum ætlað að tryggja þau réttindi sem felast í framangreindum ákvæðum stjórnarskrárinnar og barnasáttmálans. 

5. Samráð. 
Ákvæði frumvarpsins snerta fyrst og fremst tæknifrjóvgunarfyrirtæki, einstaklinga sem fara í tæknifrjóvgun, börn sem verða til vegna kynfrumugjafar eða gjafar fósturvísis og kynfrumu- og fósturvísagjafa.
Áform um lagasetningu voru til umsagnar í samráðsgátt stjórnvalda frá 22. apríl til 22. maí 2026 (mál nr. S-77/2026) og bárust heilbrigðisráðuneytinu átta umsagnir. 
Í umsögn Tilveru, samtaka um ófrjósemi, er lýst yfir stuðningi við aukið jafnræði og nútímalegri nálgun við aðgengi að tæknifrjóvgun óháð hjúskaparstöðu eða fjölskylduformi. Jafnframt er lögð áhersla á rétt barna sem getin eru með gjafakynfrumum til upplýsinga um líffræðilegan uppruna sinn og að reglur um notkun kynfrumna frá sama gjafa taki mið af smæð íslensks samfélags. Þá er bent á mikilvægi þess að tryggja raunverulegt aðgengi að tæknifrjóvgunarþjónustu hér á landi. 
Í umsögn Sunnu frjósemi ehf. er lýst yfir stuðningi við helstu breytingar frumvarpsins, meðal annars um takmörkun á notkun kynfrumna frá sama gjafa, bann við nafnlausum kynfrumugjöfum, aukið jafnræði í aðgengi að tæknifrjóvgun og flutning leyfisveitinga til embættis landlæknis. Þá er bent á mikilvægi þess að komið verði á miðlægu eftirliti með notkun kynfrumna frá sama gjafa, enda sé ekki fyrir hendi miðlægur gagnagrunnur hér á landi sem tryggir yfirsýn yfir fjölda fjölskyldna sem eignast börn með kynfrumum frá sama gjafa. Jafnframt er bent á óvissu um hvernig slíku eftirliti verði háttað þegar einstaklingur leitar meðferðar erlendis. Einnig eru lagðar til breytingar á reglum um tilkynningu og eyðingu kynfrumna og fósturvísa, endurskoðun á banni við gjöf fósturvísa, ákvæði um val læknis á gjafa og aukinn rétt þeirra sem eiga fósturvísa sem búnir eru til úr eigin kynfrumum og gjafakynfrumum.
Í umsögnum einstaklinga er fagnað því að ráðist sé í heildarendurskoðun laganna og lýst yfir stuðningi við þær breytingar sem lagðar eru til í frumvarpinu. Jafnframt er lögð áhersla á mikilvægi þess að tryggja rétt barna sem getin eru með gjafakynfrumum til upplýsinga um líffræðilegan uppruna sinn og að settar verði skýrar reglur um notkun kynfrumna frá sama gjafa. Þá er bent á mikilvægi þess að komið verði á fullnægjandi skráningu og eftirliti með notkun gjafakynfrumna. Þá eru einnig lagðar fram ábendingar um breytingar á barnalögum til að tryggja jafnræði við skráningu foreldra og bæta réttarstöðu hinsegin foreldra og barna þeirra. 
Drög að frumvarpi voru kynnt til umsagnar í samráðsgátt stjórnvalda frá 9. – 30. nóvember 2026 til X 2026 (mál nr. S-X/X), alls bárust X umsagnir – Þessi kafli er enn í vinnslu. 

6. Mat á áhrifum. 
	Tilgangur frumvarpsins er að auka jafnræði við aðgang að tæknifrjóvgun, styrkja réttarstöðu barna sem getin eru með gjafakynfrumum eða verða til vegna gjafar fósturvísa og skýra framkvæmd laganna. 
	Frumvarpið hefur fyrst og fremst áhrif á einstaklinga sem nýta sér tæknifrjóvgunarþjónustu. Með því að hjúskapur eða sambúð verði ekki lengur skilyrði þess að tveir einstaklingar geti staðið sameiginlega að tæknifrjóvgun er dregið úr mun á réttarstöðu fólks eftir sambands- og fjölskyldustöðu. Jafnframt er með breytingum á barnalögum tryggð foreldrastaða þeirra sem standa sameiginlega að tæknifrjóvgun á grundvelli skriflegs og vottaðs samþykkis. Heimild til gjafar fósturvísa eykur jafnframt möguleika einstaklinga til að eignast barn með tæknifrjóvgun að uppfylltum skilyrðum laganna.
	Frumvarpið hefur jafnframt áhrif á börn sem getin eru með gjafakynfrumum eða verða til vegna gjafar fósturvísis og kynfrumu- og fósturvísagjafa. Afnám nafnleyndar gjafa styrkir rétt barna til upplýsinga um uppruna sinn. Þá er með takmörkun á notkun kynfrumna frá sama gjafa leitast við að tryggja að börn verði ekki til í fleiri en tveimur fjölskyldum frá sama gjafa. 
	Breytingar á reglum um eyðingu kynfrumna og fósturvísa hafa áhrif á einstaklinga sem eiga kynfrumur eða fósturvísa í geymslu og heilbrigðisstofnanir sem annast geymslu þeirra, enda verður skylt að tilkynna um fyrirhugaða eyðingu með sex mánaða fyrirvara áður en hámarksgeymslutími rennur út. 
	Frumvarpið hefur einnig stjórnsýsluleg áhrif þar sem tiltekin verkefni færast frá ráðherra til landlæknis. Miðlun upplýsinga til Þjóðskrár Íslands hefur jafnframt áhrif á verkefni Þjóðskrár og heilbrigðisstofnana sem framkvæma tæknifrjóvgun. 
	Mat á fjárhagslegum áhrifum ríkissjóðs gerir ekki ráð fyrir breytingu á útgjaldahlið ríkissjóðs við lögfestingu frumvarps. 
	
Um einstakar greinar frumvarpsins.
Um 1. gr.
Í a-lið er lagt til að leyfisskylda samkvæmt 1. mgr. 2. gr. laganna taki jafnframt til öflunar, prófunar, vinnslu, geymslu, dreifingar, innflutnings og útflutnings kynfrumna og fósturvísa. Með breytingunni er kveðið skýrar á um hvaða starfsemi er háð leyfi samkvæmt lögunum. Markmiðið er að tryggja gæði og öryggi við meðhöndlun kynfrumna og fósturvísa og eftirlit með þeirri starfsemi sem ákvæðið tekur til. 
Í b-lið er lagt til að veiting leyfa samkvæmt 1. mgr. 2. gr. laganna færist frá ráðherra til landlæknis. Breytingin miðar að því að leyfisveiting verði á hendi þess stjórnvalds sem fer með faglegt eftirlit með heilbrigðisþjónustu. 
Í c-lið er lagt til að ráðherra setji í reglugerð, að fenginni umsögn embættis landlæknis, nánari ákvæði um leyfisveitingu og skilyrði fyrir leyfi. Þar verði meðal annars kveðið á um kröfur um húsnæði, aðstöðu og búnað, menntun og hæfni starfsfólks og gæðastjórnun. Jafnframt er lagt til að leyfi verði bundið tilgreindum stað og eingöngu veitt heilbrigðisstofnun sem fullnægir skilyrðum reglugerðar um leyfisveitingar. Með þessu er gert ráð fyrir að við leyfisveitingu verði lagt mat á þá aðstöðu þar sem starfsemin á að fara fram. 
Í d-lið er lögð til breyting á 2. mgr. 2. gr. laganna sem felur í sér að veiting leyfa til notkunar umframfósturvísa til stofnfrumurannsókna skv. 12. gr. og kjarnaflutnings skv. 13. gr. færist frá ráðherra til landlæknis. Jafnframt er lagt til að ráðherra setji í reglugerð, að fenginni umsögn embættis landlæknis, nánari ákvæði um leyfisveitingu og skilyrði fyrir leyfi. Kröfur til leyfisveitingar eru sambærilegar þeim sem lagðar eru til í c-lið og vísast til skýringar við þann lið. 
Í e-lið er lagt til að í 3. mgr. 2. gr. laganna verði kveðið á um afturköllun og sviptingu leyfa samkvæmt greininni. Með breytingunni verður embætti landlæknis heimilt að afturkalla leyfi ef leyfishafi fullnægir ekki lengur skilyrðum fyrir leyfisveitingu. Jafnframt verði landlækni heimilt að svipta leyfishafa leyfi vegna brota gegn lögunum eða reglugerðum settum samkvæmt þeim. Við mat á því hvort grípa skuli til leyfissviptingar skal meðal annars líta til alvarleika brots og fyrri brota. Veita skal leyfishafa áminningu áður en hann er sviptur leyfi en víkja má frá því ef brotið telst stórfellt. Samkvæmt ákvæðinu getur svipting leyfis verið tímabundin en sé brot stórfellt eða ítrekað má svipta leyfishafa því að fullu. Þá er lagt til að einstaklingur eða lögaðili undir stjórn eða í meirihlutaeigu þeirra sömu og stóðu að viðkomandi leyfishafa geti ekki sótt um leyfi samkvæmt lögunum meðan leyfishafinn sætir tímabundinni eða varanlegri sviptingu. Með því er leitast við að koma í veg fyrir að unnt sé að komast hjá áhrifum leyfissviptingar með því að sækja um leyfi í nafni annars aðila. 

Um 2. gr.
	Í a-lið er lögð til breyting á a-lið 1. mgr. 3. gr. laganna. Samkvæmt gildandi lögum þarf skriflegt og vottað samþykki maka eða sambúðarmaka að liggja fyrir þegar kona sem gengst undir tæknifrjóvgun er gift eða í sambúð. Með breytingunni er lagt til að einhleyp kona geti einnig staðið sameiginlega að tæknifrjóvgun með öðrum einhleypum einstaklingi, enda liggi fyrir skriflegt og vottað samþykki beggja líkt og þegar um hjúskap eða sambúð er að ræða. Heimildin kemur því til viðbótar við gildandi heimildir. Með þessu er aðgangur að tæknifrjóvgun rýmkaður þannig að tveir einstaklingar geti staðið sameiginlega að tæknifrjóvgun án þess að vera í hjúskap eða sambúð. Samþykki þess einstaklings sem stendur að tæknifrjóvgun með konunni hefur jafnframt þýðingu fyrir foreldrastöðu hans gagnvart barni sem getið er við meðferðina, sbr. 17. gr. frumvarpsins. Þá er lagt til að einstaklingar sem standa saman að tæknifrjóvgun megi ekki vera skyldmenni í beinan legg né systkini. Takmörkunin tekur til þeirra sem standa sameiginlega að meðferðinni, óháð uppruna þeirra kynfrumna sem notaðar eru. 
	Í b-lið er lögð til breyting á c-lið 1. mgr. 3. gr. laganna þannig að skilyrði ákvæðisins taki til einstaklinganna sem standa að tæknifrjóvgun í stað þess að vísa eingöngu til konunnar sem gengst undir hana. Breytingin leiðir af því að tveir einhleypir einstaklingar geti staðið sameiginlega að tæknifrjóvgun, sbr. a-lið. 
	Í c-lið er lögð til breyting á d-lið 1. mgr. 3. gr. laganna til samræmis við þá breytingu sem lögð er til í a-lið. Með breytingunni er mat á andlegri heilsu og félagslegum aðstæðum látið ná til þeirra einstaklinga sem standa sameiginlega að tæknifrjóvgun en ekki eingöngu til pars eða þeirrar konu sem gengst undir tæknifrjóvgun. Breytingin leiðir af því að hjúskapur eða sambúð eru ekki lengur skilyrði þess að tveir einstaklingar geti staðið sameiginlega að tæknifrjóvgun. Jafnframt er lagt til að heimilt verði að óska eftir vottorði frá sérfræðingi, svo sem félagsráðgjafa eða sálfræðingi, til staðfestingar á því að andleg heilsa og félagslegar aðstæður þeirra sem standa að tæknifrjóvgun séu góðar. 
	Í d-lið er lagt til að við 1. mgr. 3. gr. laganna bætist nýr stafliður þar sem gert er að skilyrði fyrir tæknifrjóvgun að fyrir liggi samþykki konunnar sem gengst undir tæknifrjóvgun og þess aðila sem veitir samþykki samkvæmt a-lið fyrir miðlun upplýsinga um tæknifrjóvgunina frá viðkomandi heilbrigðisstofnun til Þjóðskrár Íslands. Markmið ákvæðisins er að tryggja að Þjóðskrá Íslands geti aflað nauðsynlegra upplýsinga frá heilbrigðisstofnun um tæknifrjóvgun þegar slíkar upplýsingar hafa þýðingu fyrir skráningu foreldra barns samkvæmt barnalögum. 
	Í e-lið er lagt til að skyldu ráðherra til að setja reglugerð samkvæmt 4. mgr. 3. gr. laganna verði breytt í heimild til reglusetningar. 
	Í f-lið er lagt til að ráðherra verði heimilt að setja í reglugerð ákvæði um hámarksaldur þeirra sem gangast undir tæknifrjóvgunarmeðferð. Með breytingunni er sett skýr lagaheimild til að ákveða slíkt aldursmark í reglugerð. 

Um 3. gr.
	Í a-lið er lögð til breyting á 1. mgr. 4. gr. laganna þannig að læknir sem annast meðferð veiti ráðgjöf um val á viðeigandi gjafa í stað þess að velja gjafann. Þá er kveðið á um að öflun, varðveisla, geymsla, flutningur og önnur meðhöndlun kynfrumna og fósturvísa skuli fara fram með þeim hætti að gæði og öryggi þeirra séu tryggð og dregið sé eins og kostur er úr hættu á sýkingum, mengun, rangri auðkenningu, skemmdum eða öðrum atvikum sem geta haft áhrif á heilsu viðtakenda eða barna sem verða til við tæknifrjóvgun. 
	Í b-lið er lögð til breyting á 2. mgr. 4. gr. laganna sem miðar að því að styrkja rétt barns sem getið er með gjafakynfrumum eða gjafafósturvísi til að þekkja líffræðilegan uppruna sinn. Til þess að barn geti nýtt rétt sinn til upplýsinga um gjafa þarf því að vera kunnugt um tilurð sína. Því er lagt til að foreldrum beri að upplýsa barnið um hana með hliðsjón af aldri þess og þroska. Með þessu er leitast við að tryggja að barn geti tekið upplýsta ákvörðun um hvort það vilji afla upplýsinga um gjafann. Jafnframt þykir rétt að réttur til upplýsinga ráðist ekki af ákvörðun gjafans um nafnleynd og að sami réttur gildi hvort sem barn er getið með gjafakynfrumum eða gjafafósturvísi. Þótt miðað sé við 18 ára aldur þykir ekki rétt að útiloka að barn fái upplýsingarnar fyrr ef sérstakar ástæður mæla með því. Sú heimild byggist á mati á hagsmunum barnsins með tilliti til aldurs þess og þroska. 
	Í c-lið er lagt til að í 3. mgr. 4. gr. laganna verði kveðið á um að óheimilt sé að nota kynfrumur eða fósturvísi frá gjafa sem óskar nafnleyndar. Breytingin miðar að því að tryggja rétt einstaklings sem getinn er vegna gjafarinnar til upplýsinga um uppruna sinn. Jafnframt skal liggja fyrir skriflegt samþykki gjafa fyrir því að viðkomandi geti fengið upplýsingar um hver gjafinn er. Áður en gjafi veitir samþykki sitt skal honum veitt fræðsla um réttindi og skyldur sem fylgja gjöfinni, þar á meðal rétt barns til upplýsinga um uppruna sinn. Með því er leitast við að tryggja að gjafi taki upplýsta ákvörðun um gjöfina. 
	Í d-lið er lögð til breyting á 4. mgr. 4. gr. laganna þannig að heilbrigðisstofnun sem annast tæknifrjóvgun beri að tryggja skráningu og varðveislu upplýsinga um gjafa kynfrumna og fósturvísa. Markmið ákvæðisins er að tryggja að einstaklingur sem getinn er vegna gjafar geti nýtt rétt sinn til upplýsinga um uppruna sinn. Verði til barn vegna gjafar skal jafnframt varðveita upplýsingar um barnið og þann eða þá einstaklinga sem fengu kynfrumuna eða fósturvísinn að gjöf í sömu skrá. Með því er tryggt að unnt sé að rekja líffræðilegan uppruna barnsins til gjafa kynfrumna eða fósturvísis.  
	Í e-lið er lagt til að ráðherra setji í reglugerð nánari ákvæði um notkun gjafakynfrumna og gjafafósturvísa. Jafnframt verði skráning, varðveisla og miðlun upplýsinga útfærð nánar í reglugerð, þar á meðal aðgangur að upplýsingum og ráðgjöf til þeirra sem óska eftir upplýsingum um uppruna sinn. Með því er leitast við að tryggja samræmda framkvæmd og að viðeigandi ráðgjöf standi þeim til boða sem leita upplýsinga. 
	
Um 4. gr.
	Í a-lið er lögð til breyting á 2. málsl. 2. mgr. 5. gr. laganna. Samkvæmt gildandi ákvæði er heimilt að nota bæði gjafaegg og gjafasæði við glasafrjóvgun sé frjósemi beggja maka eða einhleyprar konu skert. Með breytingunni tekur heimildin jafnframt til tveggja einhleypra einstaklinga sem standa sameiginlega að tæknifrjóvgun, sé frjósemi þeirra beggja skert. Breytingin leiðir af þeirri heimild frumvarpsins að tveir einhleypir einstaklingar geti staðið sameiginlega að tæknifrjóvgun án þess að vera í hjúskap eða sambúð. 
	Í b-lið er lögð til breyting á 3. málsl. 2. mgr. 5. gr. laganna. Í gildandi ákvæði er kveðið á um að ætíð sé heimilt að nota gjafasæði sé um að ræða einhleypan einstakling eða einstakling í hjúskap eða skráðri sambúð þar sem makinn getur ekki lagt til sæði. Með breytingunni tekur heimildin einnig til þeirra tilvika þar sem tveir einstaklingar standa sameiginlega að tæknifrjóvgun án þess að vera í hjúskap eða sambúð. Þá verður miðað við hvort sá einstaklingur sem stendur sameiginlega að tæknifrjóvgun geti lagt til sæði. 
	Í c-lið er lagt til að við 4. málsl. 2. mgr. 5. gr. laganna bætist nýr málsliður þar sem kveðið er á um að heimild para í hjúskap eða skráðri sambúð til að gefa hvort öðru kynfrumur taki einnig til tveggja einstaklinga sem standa sameiginlega að tæknifrjóvgun. Breytingin leiðir af því að hjúskapur eða sambúð verða ekki lengur skilyrði þess að tveir einstaklingar geti staðið sameiginlega að tæknifrjóvgun. 
	Í d-lið er lagt til að við 5. gr. laganna bætist ný málsgrein sem kveður á um að ekki megi nota kynfrumur frá sama gjafa þannig að til verði börn í fleiri en tveimur fjölskyldum. Með ákvæðinu eru sett skýr mörk við fjölda fjölskyldna sem geta fengið kynfrumur frá sama gjafa. Markmiðið er að takmarka þann fjölda fjölskyldna þar sem börn eiga sameiginlegan líffræðilegan uppruna frá sama kynfrumugjafa, meðal annars með hliðsjón af smæð íslensks samfélags. 
	Í e-lið er lögð til breyting á 3. mgr. 5. gr. laganna sem leiðir af þeirri heimild til gjafar fósturvísa sem lögð er til í 6. gr. laganna, sbr. 5. gr. frumvarpsins. Með breytingunni er kveðið á um að gjöf fósturvísa sé heimil að uppfylltum þeim skilyrðum sem mælt er fyrir um í 6. gr.  Ákvæðið kemur í stað gildandi banns við gjöf fósturvísa og vísar til þeirra sérstöku skilyrða sem gilda um slíkar gjafir samkvæmt hinu nýja ákvæði. 
	
Um 5. gr.
Með greininni er lagt til að við lögin bætist ný grein, 6. gr., þar sem kveðið verði á um skilyrði fyrir gjöf fósturvísa. Samkvæmt gildandi lögum er gjöf fósturvísa óheimil. Lagt er til að horfið verði frá því fortakslausa banni og að gjöf fósturvísa verði heimiluð að uppfylltum þeim skilyrðum sem nánar eru tilgreind í greininni.
Í 1. mgr. er kveðið á um skilyrði fyrir gjöf fósturvísis. Samkvæmt 1. tölul. þurfa þeir sem gefa fósturvísinn að hafa veitt skriflegt samþykki sitt til gjafarinnar. Er með því tryggt að ráðstöfun fósturvísis til notkunar við tæknifrjóvgun annars einstaklings byggist á skýrum vilja þeirra sem gefa hann.
Samkvæmt 2. tölul. þarf fósturvísirinn að hafa orðið til við glasafrjóvgun þeirra sem gefa hann og má ekki lengur vera ætlaður til notkunar við tæknifrjóvgun þeirra sjálfra. Með skilyrðinu er heimild til gjafar afmörkuð við fósturvísa sem þegar hafa orðið til vegna meðferðar gjafanna sjálfra en ekki er lengur fyrirhugað að nota við meðferð þeirra. Er þannig ekki gert ráð fyrir að fósturvísar verði sérstaklega búnir til í þeim tilgangi að gefa þá til notkunar við tæknifrjóvgun annarra. 
Samkvæmt 3. tölul. má ekki nota fósturvísa frá sömu gjöfum þannig að börn verði til í fleiri en einni fjölskyldu til viðbótar við fjölskyldu gjafanna. Með ákvæðinu eru sett mörk við því hversu víðtæk notkun fósturvísa frá sömu gjöfum getur orðið. Er takmörkunin meðal annars lögð til með hliðsjón af þeim nánu erfðafræðilegu tengslum sem geta verið á milli barna sem verða til úr fósturvísum frá sömu gjöfum og smæð íslensks samfélags. 
Í 2. mgr. er kveðið á um að samþykki skv. 1. tölul. 1. mgr. megi afturkalla þar til fósturvísirinn er notaður við tæknifrjóvgun. Þeim sem gefa fósturvísi er þannig heimilt að afturkalla samþykki sitt fram að því tímamarki. 
Í 3. mgr. er kveðið á um skilyrði fyrir tæknifrjóvgun með gjafafósturvísi. Slík meðferð verður aðeins heimil ef ekki er unnt að framkvæma tæknifrjóvgun með kynfrumu frá þeim sem stendur einn að meðferðinni eða frá að minnsta kosti öðru þeirra sem standa sameiginlega að henni, eða ef slík meðferð hefur ítrekað ekki borið árangur. Ekki er því skilyrði að báðir einstaklingar geti lagt til kynfrumur þegar þeir standa sameiginlega að meðferðinni. Þá er ekki gerð krafa um að meðferð þar sem eingöngu eru notaðar gjafakynfrumur hafi verið fullreynd áður en tæknifrjóvgun með gjafafósturvísi kemur til greina. 

Um 6. gr.
	Lögð er til breyting á 1. mgr. 7. gr. laganna sem felur í sér að verkefni sem ráðherra fer með samkvæmt ákvæðinu færist til landlæknis. Breytingin leiðir af þeirri breytingu sem lögð er til í 1. gr. frumvarpsins um að veiting starfsleyfa samkvæmt lögunum færist frá ráðherra til landlæknis. Að öðru leyti er vísað til skýringa við 1. gr. frumvarpsins. 

Um 7. gr.
Í a-lið er lagt til að við 1. mgr. 9. gr. laganna bætist nýr málsliður um geymslu fósturvísa til gjafar. Samkvæmt gildandi ákvæði má geyma fósturvísa í þeim tilgangi að koma þeim fyrir í þeirri konu sem lagði eggfrumurnar til eða fékk þær að gjöf til notkunar við glasafrjóvgun. Með breytingunni verður jafnframt heimilt að geyma fósturvísa til gjafar samkvæmt 6. gr., sbr. 5. gr. frumvarpsins.
Í b-lið er lögð til breyting á 2. mgr. 9. gr. laganna er varðar geymslu fósturvísa. Samkvæmt gildandi ákvæði er geymsla fósturvísa háð því að þeir einstaklingar sem lögðu til kynfrumurnar eða fengu þær að gjöf til notkunar við glasafrjóvgun, hvort sem um er að ræða par í hjúskap eða skráðri sambúð eða einhleypan einstakling, veiti skriflegt samþykki fyrir geymslunni. Með breytingunni er á eftir orðunum „par í hjúskap eða skráðri sambúð“ bætt við orðunum „einstaklinga sem standa sameiginlega að tæknifrjóvgun“. Breytingin leiðir af breytingunni sem lögð er til í 2. gr. frumvarpsins. Að öðru leyti er ekki lagt til að breyta þeim skilyrðum sem gilda um samþykki fyrir geymslu fósturvísa.  
Í c-lið er lagt til að við 3. mgr. 9. gr. laganna bætist við nýr málsliður þar sem kveðið er á um að um samþykki til gjafar fósturvísis fari samkvæmt 6. gr. Samkvæmt 1. málsl. 3. mgr. má eingöngu nota fósturvísa í samræmi við samþykki þeirra sem lögðu kynfrumurnar til eða fengu þær að gjöf til notkunar við glasafrjóvgun. Með breytingunni er skýrt að um samþykki til gjafar fósturvísis og afturköllun þess fer samkvæmt þeim sérstöku reglum sem lagðar eru til í 6. gr., sbr. 5. gr. frumvarpsins.

Um 8. gr
Í a-lið er lagt til að í stað orðsins „reglur“ í 1. mgr. 10. gr. laganna komi orðið „reglugerð“. Breytingin er til samræmis við þá hugtakanotkun sem almennt er viðhöfð í lögunum um reglur sem ráðherra setur á grundvelli sérstakrar lagaheimildar. 
Í b-lið er lagt til að við 2. mgr. 10. gr. laganna bætist ákvæði um tilkynningu áður en hámarksgeymslutími kynfrumna og fósturvísa rennur út. Samkvæmt gildandi ákvæði skal eyða kynfrumum og fósturvísum þegar hámarksgeymslutíma er náð en ekki er sérstaklega kveðið á um tilkynningu til þeirra sem samþykkt hafa geymsluna áður en til eyðingar kemur. Lagt er til að heilbrigðisstofnun skuli tilkynna þeim skriflega um fyrirhugaða eyðingu með sex mánaða fyrirvara áður en hámarksgeymslutími rennur út. Með tilkynningunni gefst þeim kostur á að taka afstöðu til þess hvort þeir vilji nýta kynfrumurnar eða fósturvísana og gera ráðstafanir til þess innan þess tíma. Berist heilbrigðisstofnun ekki svar innan sex mánaða frestsins er henni heimilt að eyða kynfrumunum eða fósturvísunum. Með breytingunni er þannig tryggður ákveðinn fyrirvari áður en til eyðingar kemur og jafnframt skýrt að heilbrigðisstofnun sé heimilt að eyða kynfrumum eða fósturvísum að frestinum liðnum þótt svar hafi ekki borist. 
Í c-lið er lagt til að við 4. mgr. 10. gr. laganna bætist tilvísun til samþykkis til gjafar fósturvísa samkvæmt 6. gr. laganna. Breytingin leiðir af þeirri heimild til gjafar fósturvísa sem lögð er til í 5. gr. frumvarpsins og miðar að því að tryggja að tekið sé tillit til slíks samþykkis við ráðstöfun fósturvísa. 
Í d-lið er lagt til að við 10. gr. laganna bætist ný málsgrein þar sem ráðherra er gert skylt að setja í reglugerð nánari útfærslu ákvæðisins. Reglugerðarheimildin tekur meðal annars til fyrirkomulags við öflun upplýsts samþykkis kynfrumugjafa og inntaks þess, hámarksgeymslutíma og ráðstöfunar fósturvísa og eggfrumna sem kjarnaflutningur hefur verið framkvæmdur hjá rannsóknaraðila, svo og dulkóðunar upplýsinga um uppruna fósturvísanna og þess hvenær heimilt sé að afkóða upplýsingarnar. 

Um 9. gr.
Ákvæðið þarfnast ekki skýringar.	

Um 10. gr.
Ákvæðið þarfnast ekki skýringar.

Um 11. gr.
Ákvæðið þarfnast ekki skýringar.

Um 12. gr.
Lagt er til að 15. gr. laganna, sem fjallar um reglugerðarheimildir ráðherra, verði breytt í heild sinni. Markmið breytingarinnar er að skýra og styrkja lagagrundvöll fyrir setningu reglugerða um framkvæmd laganna, samræma þær reglugerðarheimildir sem þegar er að finna í lögunum og tryggja fullnægjandi heimildir til að innleiða þær EES-gerðir sem falla undir gildissvið þeirra. 
Í 1. mgr. er að finna yfirlit yfir skyldur ráðherra til að setja reglugerðir um þar tilgreind málefni. Með ákvæðinu er leitast við að tryggja skýrar og samræmdar reglur um framkvæmd laganna, meðal annars um starfsemi þeirra aðila sem veita tæknifrjóvgunarþjónustu og réttindi og hagsmuni þeirra einstaklinga sem þjónustuna nýta.
Í 2. mgr. er ráðherra veitt heimild til að setja nánari reglur um tiltekin atriði sem varða framkvæmd laganna. Um er að ræða heimildir sem ráðherra getur nýtt eftir því sem þörf er á, meðal annars með hliðsjón af þróun læknisfræðilegrar þekkingar og tækniframförum.
Í 3. mgr. er lagt til að ráðherra verði heimilt að innleiða með reglugerð þær gerðir Evrópusambandsins sem teknar hafa verið upp í EES-samninginn og falla undir gildissvið laganna. Ákvæðið er meðal annars ætlað að skapa lagagrundvöll fyrir innleiðingu þeirra ákvæða reglugerðar Evrópuþingsins og ráðsins (ESB) 2024/1938 um gæði og öryggi efna úr mönnum sem varða kynfrumur, fósturvísa og starfsemi þeirra aðila sem annast tæknifrjóvgun og tengda starfsemi. Reglugerðin felur meðal annars í sér kröfur um gæði og öryggi, skráningu, rekjanleika, eftirlit og meðhöndlun efna úr mönnum. Með heimildinni er jafnframt gert ráð fyrir að unnt verði að innleiða síðari breytingar á viðkomandi EES-gerðum og nýjar afleiddar gerðir, eftir því sem við á, án þess að breyta þurfi lögunum hverju sinni, enda rúmist þær innan gildissviðs laganna og fyrirliggjandi reglugerðarheimilda.
Í 4. mgr. er lagt til að ráðherra verði heimilt að innleiða reglugerðir Evrópusambandsins sem teknar eru upp í EES-samninginn með einfaldaðri málsmeðferð með því að vísa til erlendrar frumútgáfu viðkomandi reglugerðar, sem þá skal birt í C-deild Stjórnartíðinda. Markmið ákvæðisins er að greiða fyrir innleiðingu EES-gerða á því sviði sem lögin taka til, einkum þegar um er að ræða umfangsmiklar eða tæknilegar reglugerðir.

Um 13. gr.
Með ákvæðinu er lagt til að ákvæði laganna um eftirlit verði endurskoðuð og þeim breytt til samræmis við þær kröfur sem gerðar eru til eftirlits með starfsemi á sviði tæknifrjóvgunar. Markmið breytinganna er að skýra og styrkja heimildir landlæknis til eftirlits með starfsemi sem fellur undir lögin og tryggja að embættið hafi viðeigandi úrræði til að bregðast við brotum gegn ákvæðum laganna og reglugerða sem settar eru samkvæmt þeim.
Samkvæmt gildandi 16. gr. hefur landlæknir eftirlit með því að tæknifrjóvgunarmeðferðir sem framkvæmdar eru hér á landi séu í samræmi við lögin og reglugerðir settar samkvæmt þeim. Um eftirlit og eftirlitsúrræði er vísað til laga um landlækni og lýðheilsu. Með frumvarpinu er lagt til að eftirlitsheimildir landlæknis verði nánar skilgreindar í lögunum sjálfum og taki til allrar starfsemi sem fellur undir gildissvið þeirra, meðal annars framkvæmdar tæknifrjóvgunar, meðhöndlunar og geymslu kynfrumna og fósturvísa, skráningar og varðveislu upplýsinga og starfsemi leyfishafa.
Í nýrri 16. gr. er kveðið á um eftirlit landlæknis og heimildir embættisins til að framkvæma úttektir og skoðanir, afla upplýsinga og gagna og kanna hvort starfsemi uppfylli lögbundnar kröfur og skilyrði leyfa. Með ákvæðinu er jafnframt mælt fyrir um upplýsingaskyldu þeirra aðila sem sæta eftirliti. Er ákvæðinu ætlað að tryggja að landlæknir hafi fullnægjandi heimildir til að sinna lögbundnu eftirliti með skilvirkum hætti.

Um 14. gr.
Um a-lið (16. gr. a).
Í greininni er lagt til að landlækni verði veittar skýrar heimildir til að bregðast við þegar starfsemi uppfyllir ekki kröfur laganna. Gert er ráð fyrir að landlæknir geti beint fyrirmælum um úrbætur til viðkomandi aðila og veitt hæfilegan frest til að bæta úr annmörkum. Verði ekki orðið við fyrirmælum eða sé um alvarleg eða ítrekuð brot að ræða er lagt til að landlæknir geti takmarkað eða stöðvað starfsemi tímabundið eða afturkallað leyfi. Þá er gert ráð fyrir að unnt verði að stöðva starfsemi án undangenginna fyrirmæla ef veruleg og yfirvofandi hætta skapast fyrir heilsu eða öryggi einstaklinga eða öryggi kynfrumna og fósturvísa. Við beitingu úrræðanna skal gæta meðalhófs og tryggja að réttindi og hagsmunir þeirra einstaklinga sem starfsemin varðar séu virt.
Um b-lið (16. gr. b).
Í greininni er lagt til að landlæknir geti lagt dagsektir á aðila sem verða ekki við fyrirmælum embættisins innan tiltekins frests. Dagsektir eru þvingunarúrræði sem ætlað er að knýja á um að farið sé að lögmætum fyrirmælum stjórnvalds og bætt úr annmörkum. Er heimildinni ætlað að stuðla að því að úrbætur fari fram án þess að grípa þurfi til meira íþyngjandi úrræða, svo sem stöðvunar starfsemi eða afturköllunar leyfis.
Um c-lið (16. gr. c).
Í greininni er lagt til að landlækni verði heimilt að leggja stjórnvaldssektir á einstaklinga og lögaðila vegna nánar tilgreindra brota gegn lögunum. Heimildin tekur meðal annars til brota gegn ákvæðum um leyfisskylda starfsemi, skilyrði tæknifrjóvgunar, notkun gjafakynfrumna og gjafafósturvísa, skráningu og varðveislu upplýsinga, geymslu og ráðstöfun kynfrumna og fósturvísa og upplýsingaskyldu vegna eftirlits. Við ákvörðun stjórnvaldssekta skal meðal annars líta til eðlis, umfangs og alvarleika brots, þess hvort um ítrekað brot sé að ræða og annarra atvika sem máli skipta. Með heimildinni er leitast við að tryggja að unnt sé að bregðast við brotum með skilvirkum og hlutfallslegum hætti.
Um d-lið (16. gr. d).
Í greininni er mælt fyrir um málsmeðferð við álagningu stjórnvaldssekta, rétt einstaklinga til að fella ekki á sig sök og fyrningu heimildar til álagningar þeirra. Er ákvæðinu ætlað að tryggja réttaröryggi þeirra sem sæta rannsókn og viðurlögum samkvæmt lögunum.
Um e-lið (16. gr. e).
Í greininni er kveðið á um heimild landlæknis til að vísa málum til lögreglu og um kærurétt vegna stjórnvaldsákvarðana samkvæmt lögunum. Með ákvæðinu er leitast við að tryggja skýra verkaskiptingu við meðferð mála sem geta varðað annars vegar stjórnvaldssektum og hins vegar refsingu.

Um 15. gr.
Ákvæðið þarfnast ekki skýringa.

Um 16. gr.
Í greininni er kveðið á um gildistöku laganna en lagt er til að lögin öðlist ekki gildi við samþykkt heldur að tilteknum aðlögunartíma liðnum. Með því er þeim aðilum sem breytingarnar varða veittur hæfilegur tími til að undirbúa gildistöku laganna og aðlaga starfsemi sína að nýjum kröfum. Í frumvarpinu eru lagðar til ýmsar breytingar á gildandi fyrirkomulagi tæknifrjóvgunar, og kalla þær á undirbúning og aðlögun af hálfu þeirra aðila sem veita tæknifrjóvgunarþjónustu, meðal annars hvað varðar verklag, upplýsingagjöf og skráningu upplýsinga. Þá þarf að tryggja að embætti landlæknis hafi svigrúm til að undirbúa framkvæmd nýrra verkefna sem því verða falin samkvæmt lögunum, þar á meðal leyfisveitingar og eftirlit. Með frestaðri gildistöku er jafnframt leitast við að tryggja að einstaklingar sem nýta sér tæknifrjóvgunarþjónustu fái fullnægjandi upplýsingar um fyrirhugaðar breytingar og áhrif þeirra á réttindi og hagsmuni viðkomandi. Er aðlögunartíminn talinn nauðsynlegur til að stuðla að skýrri, öruggri og samræmdri framkvæmd laganna frá gildistöku þeirra.

Um 17. gr.
Um 1. tölul. 
Lagðar eru til nauðsynlegar breytingar á barnalögum vegna nýmæla í lögum um tæknifrjóvgun.
	Um a-lið 1. tölul.
Lagðar eru til breytingar á vísunum til málsgreina í 1. gr. a. laganna til samræmis við þær breytingar sem gerðar eru á 6. gr. og 6. gr. a. laganna.
	Um 1. tölul. b-liðar 1. tölul.
	Í 2. og 3. mgr. 6. gr. laganna er kveðið á um foreldrastöðu þegar maður eða kona samþykkir að tæknifrjóvgun fari fram á eiginkonu eða sambúðarkonu samkvæmt ákvæðum laga um tæknifrjóvgun. Lagt er til að við ákvæðið bætist ný málsgrein þar sem kveðið er á um foreldrastöðu einstaklings sem samþykkt hefur að standa sameiginlega að tæknifrjóvgun með einhleypri konu sem gengst undir tæknifrjóvgun. Breytingin leiðir af þeirri heimild sem lögð er til í frumvarpinu um að tveir einstaklingar geti staðið sameiginlega að tæknifrjóvgun án þess að vera í hjúskap eða sambúð. Samkvæmt ákvæðinu telst sá einstaklingur móðir eða faðir barns sem þannig er getið og öðlast foreldrastöðu á grundvelli þess samþykkis sem veitt er samkvæmt lögum um tæknifrjóvgun. 
	Um 2. tölul. b-liðar 1. tölul.
	Lögð er til breyting á vísun til málsgreina í 5. mgr. 6. gr. laganna til samræmis við þá nýju 4. mgr. sem bætt er við ákvæðið samkvæmt 1. tölul. b-liðar 1. tölul. þessarar frumvarpsgreinar.
	Um 3. og 4. tölul. b-liðar 1. tölul.
	Lagðar eru til breytingar á vísunum til málsgreina í 7. og 8. mgr. 6. gr. laganna til samræmis við þá nýju 4. mgr. sem bætt er við ákvæðið samkvæmt 1. tölul. b-liðar 1. tölul. þessarar frumvarpsgreinar. 
	Um 5. tölul. b-liðar 1. tölul.
	Í 8. mgr. 6. gr. laganna er kveðið á um að sá sem gefur sæði til notkunar við tæknifrjóvgun á öðrum einstaklingi teljist ekki foreldri barns sem þannig er getið. Lagt er til að við ákvæðið bætist tilvísun til 4. mgr. greinarinnar. Með breytingunni er áréttað að einstaklingur sem samþykkt hefur að standa sameiginlega að tæknifrjóvgun samkvæmt ákvæðum laga um tæknifrjóvgun telst foreldri barns sem þannig er getið þrátt fyrir að notast hafi verið við gjafasæði. 
Um 6. tölul. b-liðar 1. tölul.
Lagt er til að við 6. gr. laganna bætist við ný málsgrein þar sem kveðið verði á um foreldrastöðu þess sem gefur fósturvísi til notkunar við tæknifrjóvgun á öðrum einstaklingi samkvæmt ákvæðum laga um tæknifrjóvgun. Samkvæmt ákvæðinu telst gjafi fósturvísis ekki foreldri barns sem verður til vegna gjafarinnar. Breytingin leiðir af þeirri heimild til gjafar fósturvísa sem lögð er til í 6. gr. laga um tæknifrjóvgun og er ætlað að tryggja að gjöf fósturvísis stofni ekki til foreldrastöðu gjafans gagnvart barni sem verður til vegna gjafarinnar. 
Um 7. tölul. b-liðar 1. tölul.
Lögð er til breyting á vísun til málsgreinar í 9. mgr. 6. gr. laganna til samræmis við breytinguna sem lögð er til í 6. tölul. b-liðar 1. tölul. þessarar frumvarpsgreinar. 
Um 1. tölul. c-liðar 1. tölul.
	Hér eru lagðar til breytingar á ákvæði 6. gr. a. laganna um foreldra barns sem getið er við tæknifrjóvgun þegar annað foreldri eða bæði hafa breytt skráningu kyns. Annars vegar er um að ræða sambærilegar efnisbreytingar og lagðar eru til á 6. gr., sbr. 1. tölul. b-liðar 1. tölul. þessarar frumvarpsgreinar.
Um 2. tölul. c-liðar 1. tölul
	Lögð er til breyting á vísun til málsgreina í 5. mgr. 6. gr. a. laganna til samræmis við þá nýju 4. mgr. sem bætt er við ákvæðið samkvæmt 1. tölul. c-liðar 1. tölul. þessarar frumvarpsgreinar.
Um 3-5. tölul. c-liðar 1. tölul.
Lagðar eru til breytingar á vísunum til málsgreina í 7. og 8. mgr. 6. gr. a. laganna til samræmis við þá nýju 4. mgr. sem bætt er við ákvæðið samkvæmt 1. tölul. c-liðar 1. tölul. þessarar frumvarpsgreinar. 
Um 1. tölul. d-liðar 1. tölul.
Í gildandi 1. og 2. málsl. 2. mgr. 7. gr. laganna er kveðið á um að læknir eða ljósmóðir sem tekur á móti barni skuli spyrja móður sem elur barnið um faðerni þess, m.a. hvort um tæknifrjóvgun hafi verið að ræða eða ekki, og skrá yfirlýsingu hennar um það. Skal yfirlýsingin vera undirrituð af móður og send til Þjóðskrár Íslands. Í frumvarpi þessu er lagt til að ákvæðinu verði breytt þannig að upplýsingaskyldan nái jafnframt til læknis eða ljósmóður sem veitir þjónustu strax í kjölfar fæðingar barns. Samkvæmt breytingunni skal sá aðili senda nauðsynlegar upplýsingar um fæðinguna til Þjóðskrár Íslands. Jafnframt eru lagðar til orðalagsbreytingar þannig að í stað þess að vísa eingöngu til faðernis barns verði vísað til hins foreldris barns. Samkvæmt breytingunni skal sérstaklega afla upplýsinga um hitt foreldri barnsins, m.a. hvort getnaður hafi orðið við tæknifrjóvgun, og skal sá sem elur barnið undirrita yfirlýsingu um þær upplýsingar. Breytingin tekur mið af þeim breytingum sem lagðar eru til í frumvarpinu um foreldrastöðu barns sem getið er við tæknifrjóvgun. 
Um 2. tölul. d-liðar 1. tölul.
Lagt er til að við 7. gr. laganna bætist við ný málsgrein sem kveður á um málsmeðferð Þjóðskrár Íslands þegar upplýst er við skráningu barns að getnaður hafi orðið við tæknifrjóvgun hér á landi. Upplýsingar um hvort getnaður hafi orðið við tæknifrjóvgun geta haft þýðingu við skráningu foreldrastöðu barns samkvæmt ákvæðum barnalaga og laga um tæknifrjóvgun. Samkvæmt ákvæðinu skal Þjóðskrá Íslands afla staðfestingar frá viðkomandi heilbrigðisstofnun um þau atriði sem nauðsynleg eru til að staðreyna grundvöll skráningar foreldrastöðu barns. Nauðsynlegt er að Þjóðskrá Íslands geti aflað upplýsinga frá þeirri heilbrigðisstofnun sem framkvæmt hefur tæknifrjóvgun um hvort samþykki þess einstaklings sem telst foreldri barns samkvæmt barnalögum hafi legið fyrir. Slíkt getur átt við um maka, fyrrverandi maka, látinn maka eða einstakling sem staðið hefur sameiginlega að tæknifrjóvgun samkvæmt ákvæðum laga um tæknifrjóvgun. Breytingunni er ætlað að stuðla að öruggri og samræmdri skráningu foreldrastöðu í samræmi við ákvæði barnalaga og laga um tæknifrjóvgun. 
Um 3.-5. tölul. d-liðar 1. tölul. 
Lagðar eru til breytingar á vísunum til málsgreina í 5. og 6. mgr. 7. gr. laganna til samræmis við þá nýju málsgrein sem bætt er við ákvæðið samkvæmt 2. tölul. d-liðar 1. tölul. þessarar frumvarpsgreinar. 
Um 1. tölul. e-liðar 1. tölul.
	Lögð er til breyting á vísun til málsgreina í 3. mgr. 23. gr. laganna til samræmis við þær breytingar sem gerðar eru á 6. gr. og 6. gr. a. laganna samkvæmt frumvarpi þessu. 
Um 2. tölul. e-liðar 1. tölul.
	Lagt er til að við 3. mgr. 23. gr. laganna bætist nýr málsliður þar sem kveðið er á um að sama regla gildi þegar einstaklingur hefur samþykkt að tæknifrjóvgun fari fram á einstaklingi sem hann hefur staðið sameiginlega að tæknifrjóvgun með, sbr. 4. mgr. 6. gr. eða 4. mgr. 6. gr. a. Breytingin tekur mið af þeirri heimild sem lögð er til í frumvarpinu að tveir einstaklingar geti staðið sameiginlega að tæknifrjóvgun án þess að vera í hjúskap eða sambúð. Með breytingunni er tryggt að sömu reglur gildi um vefengingu foreldrastöðu óháð því hvort hún byggist á samþykki maka, fyrrverandi maka eða einstaklings sem staðið hefur sameiginlega að tæknifrjóvgun samkvæmt ákvæðum laga um tæknifrjóvgun. 
Um 2. tölul. 
	Lagðar eru til nauðsynlegar breytingar á erfðalögum vegna nýmæla í lögum um tæknifrjóvgun. Lagðar eru til breytingar á vísunum til málsgreina í 2. málsl. 21. gr. laganna til samræmis við þær breytingar sem gerðar eru á 6. gr. og 6. gr. a. barnalaga.

Um ákvæði til bráðabirgða.
Með ákvæði þessu er lagt til að tryggð verði áfram nafnleynd þeirra kynfrumugjafa sem gáfu kynfrumur fyrir gildistöku laganna og óskuðu eftir nafnleynd í samræmi við þágildandi lög. Samkvæmt 2. mgr. 4. gr. laga nr. 55/1996 er kynfrumugjöfum heimilt að óska eftir nafnleynd og er heilbrigðisstarfsfólki skylt að tryggja að hún sé virt.
Með fyrirhuguðum breytingum á lögunum verður nafnleynd kynfrumugjafa óheimil. Þykir hins vegar rétt að sú breyting hafi ekki áhrif á nafnleynd þeirra sem þegar hafa gefið kynfrumur á grundvelli þágildandi laga. Er með því leitast við að tryggja réttaröryggi kynfrumugjafa og virða þær forsendur sem lágu til grundvallar ákvörðun þeirra um kynfrumugjöf.
Ákvæðið tekur jafnframt til kynfrumna sem gefnar voru fyrir gildistöku laganna en kunna að verða notaðar við tæknifrjóvgun eftir gildistöku þeirra.




